RUU Kawalan Produk Tembakau dan Merokok 2022 lindungi B40
Oleh PETAH WAZZAN ISKANDAR

5 Oktober 2022, 4:09 pm
PUTRAJAYA – Tujuan Rang Undang-undang (RUU) Kawalan Produk Tembakau dan Merokok 2022 digubal adalah bagi melindungi rakyat negara ini terutama dalam kalangan B40 daripada terus menjadi mangsa syarikat tembakau.
Menteri Kesihatan, Khairy Jamaluddin berkata, pihaknya mendapati golongan B40 paling ramai terkesan akibat penggunaan tembakau berbanding kelompok lain.
Katanya, majoriti rakyat yang mengalami komplikasi akibat rokok seperti sakit jantung, kanser dan penyakit paru-paru adalah golongan B40.
“Golongan B40 menjadi kumpulan sasaran bagi syarikat tembakau. Adalah tidak masuk akal, kerajaan mahu menyusahkan mereka.
“Kerajaan sebenarnya mahu melindungi kumpulan ini daripada syarikat pembunuh ini,” katanya dalam sidang akhbar sempena Majlis Pelancaran Portal KKMNOW Kementerian Kesihatan di sini tadi.
Khairy berkata, tuduhan mengatakan RUU itu akan menjenayahkan kanak-kanak adalah mengelirukan rakyat sedangkan kompaun kepada bukan orang dewasa memang wujud dalam peraturan sedia ada.

Katanya, RUU ini bukan untuk mendaftarkan kanak-kanak sebagai penjenayah kerana ia adalah kes saman dan tidak masuk penjara.
“Malah, tiada pun hukuman penjara bagi orang bukan dewasa ataupun RUU baharu yang lahir selepas itu. Ia tidak ada kes jenayah, semua adalah kes saman kes.
“Seperti contoh, jika seorang kanak-kanak ditahan kerana membeli rokok, dia hanya akan disaman RM50 dan tiada rekod, malah jumlah saman itu boleh dibayar dan tidak perlu ke mahkamah dan ia sama juga dengan RUU yang baharu ini,” katanya.
Beliau berkata, RUU ini melalui pelbagai proses perbincangan melalui jawatankuasa khas yang dianggotai ahli dari semua parti politik utama.
Katanya, semua parti seperti Amanah, DAP dan PKR juga bersetuju dengan pindaan itu.
“Bagaimanapun, saya difahamkan memorandum itu diserahkan oleh seorang individu yang mewakili satu kumpulan atau organisasi yang difahamkan ada berita mengatakan ia ditaja syarikat tembakan.
“Perlu ingat, kita perlu betul-betul bebaskan diri daripada sebarang kepentingan,” katanya. – KOSMO! ONLINE


ATM sedia hadapi risiko banjir ketika PRU-15
Oleh MARLIA ZAKARIA

5 Oktober 2022, 4:43 pm
KUALA LUMPUR – Satu pengumuman akan dibuat dalam masa terdekat berkaitan persiapan Angkatan Tentera Malaysia (ATM) dalam menghadapi Pilihan Raya Umum Ke-15 (PRU-15).
Menteri Kanan Pertahanan, Datuk Seri Hishammuddin Hussein berkata, pihaknya sentiasa bersedia PRU-15 sekiranya terpaksa berdepan risiko banjir ketika ia diadakan.
“Kalau kata kita tak nak pilihanraya sebab banjir, kalau tak banjir orang marah kita juga. Dari segi persiapan saya akan ke Pahang kalau tak silap saya dalam masa terdekat ini.
“Di situ saya akan umumkan berkenaan persiapan kita untuk berhadapan dengan kemungkinan ada banjir dan tugas-tugas ATM,” katanya semasa sidang media selepas lawatan kerjanya ke Kem Perdana Sungai Besi.
Sebelum ini Kosmo! melaporkan Perdana Menteri, Datuk Seri Ismail Sabri Yaakob sudah menyatakan persetujuannya untuk mengadakan PRU-15 pada tahun ini.
Namun terdapat beberapa pihak mengatakan bahawa tarikh sesuai untuk PRU-15 dilaksanakan adalah selepas berakhirnya musim banjir kerana berpendapat rakyat tidak sepatutnya diletakkan dalam keadaan berisiko untuk keluar membuang undi. – KOSMO! ONLINE


Mahkamah: Jho Low di rumah Najib ketika pembukaan akaun AmBank
Oleh NORLIZAH ABAS

5 Oktober 2022, 4:58 pm
KUALA LUMPUR – Mahkamah Tinggi di sini diberitahu, ahli perniagaan dalam buruan, Low Taek Jho atau Jho Low berada di rumah Datuk Seri Najib Tun Razak pada hari yang sama bekas Perdana Menteri menerima dokumen bagi pembukaan akaun AmBank pada 2011.
Bekas Pengarah Bukan Eksekutif AmBank, Cheah Tek Kuang, 75, berkata, beliau melihat Jho Low tiba menaiki sebuah kereta manakala beliau dihantar oleh pemandu sebuah kenderaan lain ke rumah Najib di Kenny Hill, Bukit Tunku di sini.
Saksi pendakwaan ke-39 berkata, beliau dijemput di rumahnya oleh pemandu kenderaan itu sebelum menghala ke rumah Najib secara konvoi bersama-sama beberapa kenderaan lain yang turut dinaiki Jho Low.
Ujar Tek Kuang, beliau bagaimanapun tidak bercakap dengan Jho Low dan terus bertemu bekas Perdana Menteri di ruang tamu rumah tersebut.
Tek Kuang menjelaskan, kehadirannya di situ bertujuan menyerahkan dokumen pembukaan akaun AmBank kepada Najib untuk ditandatangani dan dibawa balik ke Cawangan Raja Chulan dan diserahkan kepada bekas Pengurus Perhubungan AmBank, Joanna Yu.
Pada sesi pemeriksaan balas yang dikendalikan oleh peguam Tan Sri Dr. Muhammad Shafee Abdullah, saksi turut ditanya sejauh mana beliau mengenali Jho Low.

Menurut Tek Kuang, beliau tidak begitu mengenali ahli perniagaan itu secara peribadi namun pernah bertemunya dalam beberapa majlis sosial dan minum petang.
Saksi berkenaan menafikan cadangan Muhammad Shafee bahawa beliau pernah menerima hadiah telefon pintar Blackberry daripada Jho Low.
Menurut beliau, sepanjang pengetahuannya Jho Low bukan pelanggan AmBank.
Saksi turut ditanya oleh Muhammad Shafee sejauh mana beliau mengenali bekas Gabenor Bank Negara Malaysia (BNM), Tan Sri Zeti Akhtar Aziz berhubung keterangannya semalam.
Ujar Tek Kuang, beliau mengenali Zeti Akhtar ketika melanjutkan pelajaran di Universiti Malaya sekitar tahun 60an kerana bekas gabenor itu mengambil jurusan yang sama di Fakulti Perniagaan dan Ekonomi.
Perbicaraan di hadapan Hakim Datuk Collin Lawrence Sequerah bersambung esok. – KOSMO! ONLINE


Individu terlibat pergaduhan di flat PKNS Kampung Baru sedang disiasat
Oleh AZMI NORDIN

5 Oktober 2022, 4:22 pm
KUALA LUMPUR – Polis sedang menjalankan siasatan berkaitan insiden kekecohan dan pergaduhan melibatkan beberapa individu di Flat PKNS, Kampung Baru, di sini, malam tadi.
Ketua Polis Daerah Dang Wangi, Asisten Komisioner Noor Dellhan Yahaya berkata, pihaknya menerima maklumat berkaiatan kejadian tersebut kira-kira pukul 11.35 malam.
Katanya, susulan maklumat itu, beberapa anggota kereta peronda polis (MPV) bergegas ke lokasi kejadian.
“Beberapa individu terlibat telah dikenal pasti dan tindakan lanjut akan diambil bagi membantu siasatan,” katanya dalam kenyataan hari ini.
Menurutnya, siasatan sedang dijalankan di bawah Seksyen 323 Kanun Keseksaan dan Seksyen 506 Kanun Keseksaan. – KOSMO! ONLINE.


Tiga beranak dituduh kes pengubahan wang haram
Oleh SAFINA RAMLI

5 Oktober 2022, 4:58 pm
GEORGE TOWN – Empat individu termasuk tiga sekeluarga dihadapkan ke Mahkamah Sesyen di sini hari ini atas 150 tuduhan membabitkan pengubahan wang haram berjumlah lebih RM300 juta antara 2018 hingga 2020.
Keempat-empat tertuduh, Abdul Wahab S.Mohd Mydin, 53, Mohd. Nasri Abdul Rahman, 36, Nur Hafeezah Abdul Wahab, 26, dan Resool Bivi Yusof Gini, 50, mengaku tidak bersalah atas pelbagai pertuduhan yang dibacakan secara berasingan terhadap mereka di dua mahkamah berbeza.
Mohd. Nasri yang merupakan Pengarah Urusan sebuah syarikat pelaburan didakwa atas 118 pertuduhan membabitkan pengubahan wang haram dan kesalahan itu didakwa dilakukan antara tahun 2018 hingga 2020.
Abdul Wahab yang merupakan Ketua Pegawai Eksekutif (CEO) syarikat pelaburan didakwa atas 30 pertuduhan membabitkan pengubahan wang haram antara tahun 2018 hingga 2020.
Selain itu, Abdul Wahab turut mempunyai dua pertuduhan yang dibaca bersama isteri, Resool Bivi dan anaknya, Nur Hafeezah.
Kesemua tertuduh didakwa mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA) 2001.

Di Mahkamah Sesyen Jenayah Satu, Mohd. Nasri menghadapi 60 pertuduhan manakala di Mahkamah Sesyen Jenayah Dua, tertuduh menghadapi 58 pertuduhan.
Sementara itu, Abdul Wahab menghadapi 15 pertuduhan yang dibacakan di Mahkamah Sesyen Jenayah Satu dan di mahkamah sama, Abdul Wahab mempunyai satu pertuduhan yang dibaca bersama Nur Hafeezah.
Dalam pada itu, Abdul Wahab turut menghadapi 15 pertuduhan di Mahkamah Sesyen Jenayah Dua yang mana, di mahkamah sama, Abdul Wahab menghadapi pertuduhan yang dibaca bersama Resool Bivi. Kesalahan itu didakwa dilakukan di beberapa buah bank di seluruh Semenanjung Malaysia termasuk di Pulau Pinang.
Menerusi prosiding yang dijalankan di Mahkamah Sesyen Jenayah Satu, Timbalan Pendakwa Raya Harris Ong Jeffrey Ong memohon jaminan ditetapkan berjumlah RM50,000 dengan seorang penjamin bagi kes melibatkan Abdul Wahab dan Nur Hafeezah. Bagi kes melibatkan Mohd. Nasri pula, Harris memohon jaminan ditetapkan berjumlah RM600,000 bagi kesemua pertuduhan.
Peguam yang mewakili Mohd. Nasri, S Raveentharan kemudiannya meminta mahkamah mengurangkan wang jaminan kerana beberapa sebab antaranya keadaan kesihatan dan tanggungan anak guamnya selain tertuduh tidak mempunyai rekod jenayah lampau.
Selain itu, peguam yang mewakili Abdul Wahab dan Nur Hafeezah Mashitah Jamaluddin meminta mahkamah mengurangkan wang jaminan kerana kesemua mereka mempunyai tanggungan keluarga.
Hakim Mohammad Khalid Karim kemudian menetapkan ikat jamin berjumlah RM50,000 untuk kesemua pertuduhan melibatkan Abdul Wahab, manakala wang jaminan untuk Nur Hafeezah ditetapkan RM25,000. Dalam pada itu, Mohammad Khalid juga menetapkan wang jaminan berjumlah RM300,000 untuk kesemua pertuduhan melibatkan Mohd. Nasri. – KOSMO! ONLINE


Kompaun RM511,800 kesalahan timbang, sukat
Oleh NUR AMALINA AZMAN

5 Oktober 2022, 5:03 pm
LANGKAWI – Kementerian Perdagangan Dalam Negeri dan Hal Ehwal Pengguna (KPDNHEP) mengeluarkan kompaun berjumlah RM511,800 bagi kesalahan di bawah Akta Timbang dan Sukat 1972 sepanjang tahun ini hingga bulan lalu.
Pengarah Penguat Kuasanya, Azman Adam berkata, sebanyak 1,943 kertas siasatan dibuka selain menyita barangan bernilai RM11,410 sepanjang tempoh sama.
“Antara kesalahan biasa dikesan oleh pegawai semasa menjalankan tugas ialah penggunaan alat timbang yang telah luput tempoh yang mana ia adalah kesalahan serius.
“Kedua adalah mereka menggunakan alat timbang yang tidak tepat dan kesalahan ketiga yang besar kesannya kepada orang ramai dan industri ialah mereka mengubah suai alat-alat tersebut untuk kepentingan mereka,” katanya.
Beliau berkata demikian pada sidang akhbar selepas menghadiri Majlis Perasmian ASEAN Consultative Commitee for Standards and Quality Working Group on Legal Metrology (ACCSQ-WGLM) di sini hari ini.
Katanya, pihaknya turut menjalankan penguatkuasaan menerusi kerjasama dengan agensi-agensi lain seperti Lembaga Minyak Sawit Malaysia (MPOB) dan Lembaga Getah Malaysia (LGM).

“Langkah ini adalah bagi memastikan kesemua pihak seperti penjual, peniaga termasuk penanam tidak mengambil peluang dengan melanggar undang-undang ditetapkan dalam Akta Timbang dan Sukat 1972 ke atas mana-mana pihak yang lain,” ujarnya.
Tambahnya, kesemua peniaga yang berniaga secara secara offline atau online hendaklah memiliki lesen menjual alat timbang dan sukat dikeluarkan pihak kementerian.
“Sekiranya ada pihak yang berniaga atau menjual produk-produk tersebut secara dalam talian tanpa memiliki lesen sah, maka kita akan ambil tindakan di bawah Akta Timbang dan Sukat 1972,” katanya. – KOSMO! ONLINE


KPM bekal lebih 240,000 lokar murid di 626 sekolah
Oleh HARRITH HISHAM

5 Oktober 2022, 5:06 pm
KUALA LUMPUR – Bagi menangani isu beg berat murid, Kementerian Pendidikan (KPM) komited dengan menyediakan sebanyak 249,646 buah lokar di 626 sekolah seluruh negara.
Menteri Kanan Pendidikan, Datuk Dr. Radzi Jidin berkata, inisiatif tersebut merupakan salah satu daripada tujuh pendekatan yang sedang dan akan dilaksanakan oleh KPM.
Menurut Radzi, pembekalan lokar ke sekolah rendah itu dijalankan sebanyak dua sesi iaitu fasa satu melibatkan murid tahap satu pada 2022 dan fasa dua (murid tahap dua) pada 2023.
Beliau berkata, bagi fasa 1, kesemua lokar itu telah diedarkan ke sekolah-sekolah terlibat dan dijangka selesai hujang Oktober ini.
“Ini merupakan sejarah dalam KPM kerana kita tidak pernah bekalkan lokar untuk murid di mana-mana sekolah sebelum ini.
“Untuk inisiatif ini, KPM telah belanjakan sebanyak RM37.3 juta bagi membekalkan lokar-lokar ke 626 sekolah dua sesi di seluruh negara,” katanya selepas Majlis Penyerahan Lokar Fasa Pertama di Sekolah Kebangsaan Gombak Setia, di sini hari ini.

Dalam pada itu, Radzi berkata, bagi sekolah satu sesi, murid akan menyimpan buku dalam laci meja di bilik darjah masing-masing yang mana melibatkan sekolah di empat Jabatan Pendidikan Negeri (JPN) iaitu Perlis, Melaka, Kelantan dan Labuan.
“Bagi fasa dua, kita mungkin akan menambah beberapa sekolah lagi yang memerlukan lokar bagi meringankan beban murid,” ujarnya. – KOSMO! ONLINE


Fouziah Gous pertahankan gelaran Datuk suami
Oleh NUR EMIRA SAIZALI

5 Oktober 2022, 4:27 pm
PETALING JAYA – Pelakon yang juga usahawan Datin Fouziah Gous menafikan dakwaan mengatakan pangkat dan gelaran yang diberikan kepadanya dan suami, Datuk Zhafran Md. Yusof sebagai palsu.
Tampil mempertahankan kesahihan kurniaan tersebut, Fouziah, 38, bertegas, gelaran kebesaran tersebut diterima daripada pihak istana sebuah negeri sekitar tahun 2016.
Katanya, dia dakwaan tersebut tidak sepatutnya dibangkitkan memandangkan dia mempunyai segala bukti berkaitan seperti watikah pelantikan yang membawa gelaran Datuk kepada suaminya.
“Saya beritahu kepada suami untuk tidak menjawab sebarang persoalan. Kenapa perlu nak buktikan sedangkan kita mempunyai watikah pelantikan, kad dan segala hitam putih.
“Sekiranya tidak tersenarai, kenapa perlu nak tanya kami? Sudah tentu kami sendiri nak tahu mengapa perkara tersebut terjadi tetapi takkan nak terus terjah sebab semuanya perlu dilakukan secara beradab,” katanya kepada Kosmo! Online di sini hari ini.
Pelakon drama Cinta Medik itu meminta orang ramai yang mempertikaikan gelaran datuk suaminya untuk menyemak perkara tersebut dengan pihak bertanggungjawab.

Ditemui usai program Bicara Inspirasi Nona, Fouziah juga menambah, sekiranya pingat kebesaran tersebut adalah palsu tidak mungkin gelaran mereka boleh digunakan untuk tujuan rasmi.
“Takkan kami nak tunjuk semua dokumen dan watikah terbabit sebab zaman sekarang kita tak boleh kongsi banyak benda kerana ramai suka manipulasi.
“Banyak benda yang sensitif, saya takut nak cakap lebih,” ujarnya.
Tegasnya lagi, pangkat tersebut juga dimiliki bukan kerana mendirikan rumah tangga dengan seorang lelaki sudah sedia bergelar datuk.
“Saya bukan mendirikan rumah tangga dengan sugar daddy dan berkahwin dengan orang yang sama-sama mencari duit.
“Kami sama-sama saling membantu mencari apa yang kami impikan,” katanya lagi.
Terdahulu, isu gelaran didakwa palsu dibangkitkan netizen terhadap ahli perniagaan popular, Datuk Seri Mahadi Badrul Zaman juga suami kepada penyanyi, Datin Seri Heliza Helmi sehingga tular dah mendapat liputan beberapa portal hiburan.
Difahamkan, isu berkenaan tercetus susulan perkongsian individu dalam Facebook yang mempertikaikan gelaran Datuk Seri dimiliki Mahadi kerana tidak tersenarai dalam sistem istiadat.
Rentetan daripada itu, nama suami Fouziah dan Datin Paduka Eina Azman turut terpalit dalam isu tersebut.- KOSMO! ONLINE


Mindef sedia hadapi sebarang kemungkinan
Oleh MARLIA ZAKARIA

5 Oktober 2022, 4:06 pm
KUALA LUMPUR – ‘Saya akan tunaikan (tanggungjawab) sehingga tidak diberikan tanggungjawab lagi dan masa tu kalau suruh saya pindah, saya pindah.’
Itu respon bersahaja Menteri Kanan Pertahanan, Datuk Seri Hishammuddin Hussein apabila ditanya media apakah terdapat arahan mengosongkan bilik di kementerian yang diterajuinya itu.
Ia berikutan terdapat dakwaan mengatakan terdapat pegawai kementerian yang sudah menerima arahan supaya mengosongkan bilik, sekaligus memberi isyarat kemungkinan besar pembubaran Parlimen dalam masa terdekat.
Arahan itu dikatakan dikeluarkan petang semalam dan semua yang terlibat sudah mula mengosongkan bilik pagi tadi.
Hishammuddin berkata, pihaknya sentiasa bersedia untuk menghadapi apa sahaja kemungkinan yang akan berlaku jika pembubaran Parlimen diadakan dalam masa terdekat.
“Kementerian Pertahanan (Mindef) sentiasa bersiap siaga dalam apa juga kemungkinan. Kita dah lalui segala-galanya dan dah kalah dalam PRU lalu. Suka atau tidak ‘move on,” katanya ketika sidang media selepas lawatan kerja ke Kem Perdana Sungai Besi.

Tambahnya, perkara tersebut tidak menjadi isu kerana melunaskan janji kepada rakyat menerusi jawatan yang dipegang harus diutamakan.
“Lima tahun selepas kalah kita terajui kerajaan jadi isu-isu pindah barang atau tidak saya rasa bukan satu perkara baru bagi kita. Apa yang penting ialah jawatan yang kita pegang dan janji kita kepada rakyat.
“Yang penting juga rakyat boleh rasai apa yang telah dijanjikan bagi saya apa yang dijanjikan kepada anggota kepada warga Mindef Insya- Allah saya akan tunaikan sehingga tidak diberikan tangungjawab lagi. Masa tu suruh saya pindah, saya pindah,” katanya.- KOSMO! ONLINE


Pelajar kolej maut bertembung trak pikap
Oleh NOR AINNA HAMZAH

5 Oktober 2022, 3:34 pm
REMBAU – Seorang pelajar kolej maut selepas terbabit dalam nahas dua buah kenderaan di kilometer 16, Jalan Seremban-Tampin, di sini, tengah malam tadi.
Dalam kejadian kira-kira pukul 12.45 tengah malam itu, mangsa, Arref Muzakir Mohamad Shawal, 21, disahkan meninggal dunia oleh pasukan paramedik yang tiba di lokasi kejadian.
Menurut Ketua Polis Daerah Rembau, Deputi Superintendan Hazri Mohamad, kemalangan berkenaan membabitkan kenderaan jenis Perodua Axia yang dipandu mangsa dari arah Tampin dan kenderaan jenis Nissan Frontier yang dipandu seorang lelaki berusia 49 tahun.
“Siasatan awal mendapati kemalangan berlaku semasa mangsa yang merupakan pelajar praktikal dalam perjalanan dari rumahnya di Segamat ke kolejnya di Klang.
“Setiba di tempat kejadian berbentuk selekoh, kenderaan mangsa telah hilang kawalan lalu masuk ke laluan bertentangan lalu bertembung dengan kenderaan Nissan Frontier,” katanya dalam kenyataan hari ini.
Hazri berkata, akibat dari kemalangan tersebut, mangsa telah meninggal dunia kerana mengalami kecederaan pada bahagian kepala,bahagian dada dan patah kaki kiri.

Manakala menurutnya, pemandu sebuah lagi kenderaan dikejarkan ke hospital susulan mengalami kecederaan pada kepala.
“Mayat mangsa telah di hantar ke Jabatan Perubatan Forensik Hospital Rembau untuk proses bedah siasat esok,” katanya dan kes disiasat di bawah Seksyen 41 (1) Akta Pengangkutan Jalan (APJ) 1987. – KOSMO! ONLINE


JBPM terima lima jentera USAR bernilai RM7.5 juta tahun depan
Oleh NORHAFIZAN ZULKIFLI

5 Oktober 2022, 3:39 pm
KUANTAN – Lima jentera Urban Search and Rescue (USAR) yang dianggarkan keseluruhan bernilai RM7.5 juta dijangka diterima Jabatan Bomba dan Penyelamat Malaysia (JBPM) bermula tahun hadapan.
Unit pertama bernilai RM1.5 juta dijangka diterima pada awal 2023 sebagai prototaip bagi tujuan melihat sama ada ianya bersesuaian digunakan oleh pasukan khas Special Tactical Operation Rescue of Malaysia (STORM) bagi bencana melibatkan kawasan perbandaran (urban disaster).
Pengarah Bahagian Operasi Kebombaan dan Penyelamatan JBPM, Datuk TS Nor Hisham Mohamad berkata, unit seterusnya dijangka diterima pada tahun-tahun berikutnya sebelum pada 2025 fokus akan diberikan kepada latihan bagi menggunakan jentera berkenaan.
“Perolehan jentera terbabit bagi kegunaan pasukan STORM adalah sebagai salah satu usaha meningkatkan lagi respon yang lebih komprehensif sekiranya melibatkan insiden USAR.
“Keperluan untuk ada jentera khas sangat tinggi bagi melengkapkan operasi menangani bencana melibatkan perbandaran,” katanya dalam sidang akhbar pada Majlis Penutupan Kursus Survival Pasukan Khas STORM di perkarangan Majlis Bandaraya Kuantan (MBK), di sini, hari ini.
Tambahnya, jabatan juga membuat beberapa perolehan baharu serta penggantian peralatan bagi memperkasa aset dan logistik penyelamatan seperti alat perlindungan personal, peralatan pencahayaan dan bot penyelamat.

Sementara itu katanya, seramai 47 peserta daripada 459 anggota STORM terdiri daripada 42 pegawai lelaki dan lima pegawai wanita berjaya menamatkan Kursus Survival STORM, hari ini.
Beliau memberitahu kursus survival terbabit dijalankan selama dua minggu yang mana anggota didedahkan dengan modul ikhtiar hidup di hutan dan mempelajari modul ikhtiar hidup di paya.
Jelasnya antara objektif utama kursus itu adalah untuk melatih, menguji dan memberi pengalaman secara langsung kepada anggota bagi membiasakan diri terhadap persekitaran yang mencabar ketika menjalankan operasi mencari dan menyelamat.
“Selain itu kursus ini juga bertujuan meningkatkan jati diri serta ketahanan mental dan fizikal setiap anggota supaya mampu untuk berkerja di luar limitasi dan melebihi keupayaan anggota-anggota yang bertugas di balai,” ujarnya. – KOSMO! ONLINE


Suami dapat surat tuntutan cerai ketika gaul ikan
Oleh NUR AL-FAIRUZA SYARFA NOR SAIDI

5 Oktober 2022, 3:26 pm
PETALING JAYA – Perkongsian video TikTok oleh seorang pengguna yang dikenali sebagai Ustaz Anas (@anasjamaluddin85) membuka mata apabila seorang individu mengadu tentang isu tuntutan cerai yang terjadi akibat nilai nafkah yang diberikan kepada si isteri rendah.
Video tersebut menunjukkan lelaki tersebut datang kepada Ustaz Anas dalam keadaan kusut dan serabut serta tangannya juga berwarna kuning.
Apabila ditanya, individu tersebut menceritakan kejadian yang berlaku kepada dirinya yang menerima surat tuntutan cerai dari mahkamah ketika dia sedang menggaul ikan dengan kunyit untuk makan, namun hilang rasa lapar apabila menerima perkhabaran itu.
“Isteri saya menuntut cerai atas sebab nafkah yang diberikan kurang, tetapi ini semua disebabkan hawa nafsunya juga.
“Hutang saya makin bertimbun kerana isteri mahu melahirkan anak di hospital swasta sehingga saya terpaksa membuat pinjaman peribadi yang banyak,” jelasnya kepada Ustaz Anas.
Rata-rata komen netizen sangat bengang dengan tindakan si isteri yang membebani sang suami.

“Ukur baju di badan sendiri lebih baik hidup biasa daripada serabut dibelenggu hutang,” ujar Izanasir110.
“Allahuakhbar, sedihnya. Sebenarnya dalam rumahtangga tolak ansur sangat penting dan jangan tuntut sesuatu yang di luar kemampuan suami,” komen Fiza80fiza80.
“Saya pun bersederhana bersama suami dan tolong menolong dari segi kewangan… tenang rasa,” kata Iffa. – KOSMO! ONLINE


SPRM digesa siasat 250 penama terima dana 1MDB
Oleh MOHD. HUSNI MOHD. NOOR

5 Oktober 2022, 3:58 pm
PUTRAJAYA – Suruhanjaya Pencegahan Rasuah Malaysia (SPRM) digesa untuk menyiasat 250 penama yang didakwa menerima dana berjumlah keseluruhan RM700 juta daripada 1Malaysian Development Berhad (1MDB).
Gesaan itu dibuat UMNO Pulau Pinang selepas mereka hadir ke Ibu Pejabat SPRM di sini hari ini bagi menyerahkan laporan berkaitan dakwaan itu.
Timbalan Pengerusi UMNO Pulau Pinang, Datuk Shaikh Hussein Mydin berkata, pihaknya mahu SPRM turut menyiasat penama berkenaan memandangkan ada sebahagian besar daripada mereka tidak disiasat.
Beliau berkata, pihaknya difahamkan, ada juga antara penama itu tidak dikenakan apa-apa tindakan walaupun terdapat bukti jelas yang menunjukkan mereka menerima dana 1MDB.
“Saya gesa agar siasatan segera dijalankan bagi mengenal pasti sekiranya terdapat campur tangan pihak berkepentingan dalam pentadbiran Pakatan Harapan (PH) sebelum ini.
“Saya difahamkan, siasatan sudah dijalankan pada 2019 namun, tiada pihak yang didakwa dan ia satu tindakan berat sebelah dan tidak adil oleh pihak berkuasa ketika itu walaupun terdapat bukti jelas mereka telah menerima dana berkenaan,” katanya.

Katanya, pihaknya berharap SPRM dapat menjalankan siasatan bagi mendapatkan kembali wang dan aset yang telah diselewengkan serta membawa individu yang terbabit ke muka pengadilan.
Shaikh Hussein berkata, beliau juga mahu SPRM menyiasat sama ada wujud campur tangan politik dalam badan kehakiman menyebabkan individu yang disiasat tidak diambil tindakan.
“Saya mempunyai bukti bahawa dua buah yayasan di Pulau Pinang masing-masing menerima USD100 juta dan nilainya bukan sedikit jika dibandingkan pendakwaan dikenakan ke atas UMNO sebelum ini.
“Malah, terdapat juga senarai individu dan syarikat yang menerima dana itu antaranya berjumlah RM18 juta, RM17 juta, RM4 juta dan RM27 juta yang akan diserahkan sebagai bukti kepada SPRM untuk diambil tindakan,” katanya.
Sebelum ini, sebuah portal berita melaporkan seramai 250 individu dan syarikat di Pulau Pinang menerima dana 1MDB melebihi RM700 juta. – KOSMO! ONLINE


Geng Mawar pecah masuk rumah di Seberang Perai tumpas
Oleh SITI NUR MAS ERAH AMRAN

5 Oktober 2022, 3:17 pm
SEBERANG PERAI – Polis berjaya menumpaskan satu kumpulan penjenayah dikenali ‘Geng Mawar’ yang bergerak aktif melakukan kegiatan pecah rumah di sekitar Seberang Perai Utara (SPU) di sini, Rabu lalu.
Ketua Polis Daerah Seberang Perai Utara (SPU), Asisten Komisioner Mohd. Radzi Ahmad berkata, pihaknya menahan tiga lelaki termasuk seorang remaja dan seorang wanita berumur yang lingkungan 16 sehingga 37 tahun.
Menurutnya, kesemua suspek ditahan dalam serbuan berasingan di Taman Bertam Perdana dan Sungai Petani, Kedah kira-kira pukul 3.40 pagi.
“Siasatan awal mendapati, kumpulan terbabit aktif memecah masuk rumah di beberapa taman perumahan antaranya di Bertam Perdana, Kubang Menerong dan Tasek Gelugor.
“Modus operandi yang digunakan kumpulan itu adalah dengan memerhatikan rumah yang tidakGeng Mawar pecah masuk rumah di Seberang Perai tumpas berlampu dalam tempoh sehari dua.
“Mereka akan memecah masuk ke dalam rumah pada hari ketiga melalui pintu belakang atau laluan yang terlindung daripada penglihatan umum,” katanya dalam sidang media di Ibu Pejabat Polis Daerah SPU, di sini hari ini.

Mengulas lanjut beliau berkata, pelbagai barangan kes ditemui antaranya kasut dan beg berjenama, telefon bimbit, komputer riba, pelbagai matawang asing, barang kemas dan wang tunai dianggarkan bernilai RM250,000.
Selain itu, polis turut menyita sebuah Proton Wira yang digunakan kumpulan itu untuk menjalankan kegiatan terbabit.
“Keempat-empat suspek termasuk remaja yang masih bersekolah itu didapati memiliki pelbagai rekod lampau membabitkan kes jenayah dan dadah. Dengan tertangkapnya keempat-empat suspek itu, kita yakin berjaya menyelesaikan 16 kes pecah rumah di daerah ini.
“Kesemua suspek direman selama tujuh hari dan kita akan mohon kepada mahkamah untuk melanjutkan tempoh penahanan bagi membantu siasatan,” tambahnya kes disiasat mengikut Seksyen 457 Kanun Keseksaan kerana melakukan pecah rumah dan curi. – KOSMO! ONLINE


Tiga individu, syarikat didenda hampir RM1 juta
Oleh ASLIZA MUSA

5 Oktober 2022, 3:43 pm
IPOH – Tiga individu dan sebuah syarikat didenda RM791,775 oleh Mahkamah Sesyen di sini hari ini selepas didapati bersalah atas empat pertuduhan memiliki ribuan kasut dan selipar pelbagai jenama yang menggunakan cap dagangan palsu tiga tahun lalu.
Hakim Norashima Khalid memutuskan demikian terhadap Yap Yin Keat, 50; Yap Kian Seng, 60; Sun Haixia, 40, dan Syarikat Enghenda Sdn. Bhd. setelah mendapati pihak pembelaan gagal menimbulkan keraguan munasabah terhadap kes pendakwaan.
Dalam keputusannya, Norashima mendenda pengurus syarikat, Yin Keat, dan dua pengarah, Kian Seng dan Sun Haixia masing-masing RM175,950 manakala syarikat itu pula didenda RM263,925.
Mahkamah turut memerintahkan setiap individu yang didakwa sebagai orang kena saman (OKS) dipenjara 24 bulan sekiranya gagal membayar denda berkenaan.
Mahkamah bagaimanapun membenarkan permohonan pihak pembelaan untuk menangguhkan pembayaran denda sehingga proses rayuan di Mahkamah Tinggi selesai namun menaikkan jumlah jaminan daripada RM10,000 kepada RM50,000 bagi setiap OKS.
Mengikut pertuduhan, kesemua OKS didakwa telah menggunakan jenama Puma, Nike, Gucci dan Levi’s yang palsu bagi 17,595 unit kasut dan selipar.

Kesalahan itu dilakukan di sebuah premis nombor 5 dan 7, Hala Perusahaan Kledang Utara 2, Kawasan Perindustrian Menglembu, Kinta pada pukul 11.30 pagi, 18 Disember 2019.
Pertuduhan terhadap ketiga-tiga individu itu dikemukakan mengikut Seksyen 8(2)(c) Akta Perihal Dagangan 2011 dan boleh dihukum mengikut Seksyen 8(2)(B) akta sama. – KOSMO! ONLINE


Jajan, keropok rosakkan sel otak kanak-kanak
Oleh KOSMO!

5 Oktober 2022, 3:22 pm
PETALING JAYA – Ibu bapa dinasihatkan supaya elakkan memberi jajan atau keropok kepada anak-anak yang masih kecil kerana dikhuatiri boleh merosakkan sel otak mereka.
Perunding pemakanan dan kanak-kanak, Dr. Mazliana Mazlan berkata, pengambilan makanan seumpama itu sememangnya tidak disarankan ekoran dipenuhi bahan tiruan.
Menurut Mazliana, antara keropok yang sering dilihat menjadi ‘kegilaan’ kanak-kanak antaranya adalah keropok ketam, udang, ikan, keju dan kentang.
“Label ditulis sebegitu bertujuan untuk nampak sihat dan seperti makanan sebenar.
“Tetapi bila kita baca label dan tengok bahan ramuan yang digunakan, tak terkira betul betapa banyaknya bahan yang kita langsung tak faham,” ujarnya.
Jelas Mazliana, bahan tersebut tidak datang dari makanan sebenar, sebaliknya hanya menggunakan perasa tiruan.

“Makanan ini bukan untuk anak kecil kita. Mereka tak boleh kenal dengan jajan ni semua,” ujarnya. – KOSMO! ONLINE


1,111 anggota JBPM dan bomba bantuan siap sedia Monsun Timur Laut
Oleh NORHAFIZAN ZULKIFLI

5 Oktober 2022, 3:52 pm
KUANTAN – Seramai 1,111 anggota Jabatan Bomba dan Penyelamat Malaysia (JBPM) Pahang termasuk bomba bantuan bersiap sedia bagi menghadapi musim Monsun Timur Laut yang dijangka bermula November ini.
Pengarah JBPM Pahang, Datuk Wan Mohamad Zaidi Wan Isa berkata, selain itu sebanyak 51 buah logistik marin juga telah bersiap siaga dan berada dalam keadaan baik.
“Jabatan Pengairan dan Saliran (JPS) telah mengeluarkan 553 kawasan panas seluruh negeri ini namun keadaan sebenar agak sukar dijangka berdasarkan pengalaman lepas di mana ada kawasan yang dijangka banjir tidak berlaku banjir.
“Namun dari segi logistik dan perjawatan bomba kita telah bersiap sedia dan sentiasa mengambil langkah waspada,”katanya dalam sidang akhbar pada Majlis Penutupan Kursus Survival Pasukan Khas STORM di perkarangan Majlis Bandaraya Kuantan (MBK), di sini, hari ini.
Menurutnya dalam menghadapi monsun timur laut juga JBPM Pahang juga telah mula melakukan gerakan dengan mengehadkan cuti kepada 20 peratus anggota sahaja pada masa ini.
“Cuti dihadkan kepada 20 peratus anggota sahaja dan jika berlaku banjir, kesemua cuti akan dibekukan dan sekiranya ada anggota yang sedang bercuti, mereka akan dipanggil bertugas semula. Tiada yang dibenarkan bercuti jika berlaku banjir,” katanya.

Tambahnya lagi, JBPM juga telah menjalinkan kerjasama dengan pihak Jabatan Meteorologi Malaysia (MetMalaysia0 dan JPS selain turut mendapatkan kerjasama dari persatuan radio amatur dan pasukan pacuan empat roda.
Jelas beliau pihaknya akan mendapatkan maklumat secara terus dari pihak MET dan JPS supaya JBPM dapat bertindak cepat sekiranya terdapat amaran berlakunya banjir di sesuatu kawasan.
“Untuk radio amatur pula, kerjasama penting sekiranya berlaku kejadian terputus hubungan seperti yang pernah berlaku sebelum ini di mana mereka yang dipertanggungjawabkan untuk menghubungi ahli mereka yang berada di kawasan terjejas bagi mendapatkan maklumat berkaitan.
“Bagi persatuan pacuan empat roda pula, kerjasama dijalankan bagi membantu dari segi penyediaan kenderaan yang boleh digunakan sekiranya laluan utama ke kawasan terjejas akibat tanah runtuh dan sebagainya dan perlu melalui laluan yang mencabar,” ujarnya. – KOSMO! ONLINE


Malaysia kekal ahli ICAO enam penggal berturut-turut
Oleh MOHD. HUSNI MOHD. NOOR

5 Oktober 2022, 3:05 pm
PUTRAJAYA – Malaysia akhirnya berjaya mempertahankan kerusi ahli majlis Pertubuhan Penerbangan Awam Antarabangsa (ICAO) bagi sesi 2022-2025 sekali gus mengekalkan penglibatan selama enam penggal berturut-turut.
Berita baik itu dikongsi Menteri Pengangkutan, Datuk Seri Wee Ka Siong menerusi hantaran di Facebook, hari ini.
Ka Siong bersama delegasi kini berada di Ibu Pejabat ICAO di Montreal, Kanada bagi menyertai menghadiri Persidangan ICAO ke-41.
Menurutnya, menerusi pemilihan yang dijalankan semalam, Malaysia telah memperoleh 136 undi.
“Kejayaan ini adalah hasil sokongan, kerja keras dan dedikasi yang telah ditunjukkan oleh Wakil Tetap Malaysia ke ICAO, Pesuruhjaya Tinggi Malaysia ke Kanada, pegawai Kementerian Pengangkutan (MOT) dan pelbagai pihak lain.
“Malaysia akan terus memberikan komitmen berterusan kepada ICAO untuk mempertahan dan menegakkan aspek-aspek keselamatan penerbangan awam, inovasi dan kemapanan penerbangan global.

“Kami juga akan memanfaatkan kemenangan ini untuk kepentingan rakyat dan negara secara keseluruhannya,” katanya.
Pencapaian ini adalah kejayaan berganda buat Malaysia apabila penarafan keselamatan Kategori 1 dikembalikan semula Pentadbiran Penerbangan Persekutuan (FAA) kepada Pihak Berkuasa Penerbangan Awam Malaysia (CAAM) baru-baru ini.
Ia selepas CAAM memenuhi piawaian ditetapkan di bawah Penilaian Keselamatan Penerbangan Antarabangsa (IASA).
Pencapaian itu amat membanggakan negara sekali gus membolehkan Malaysia mendapat semua kelebihan diberikan kepada syarikat penerbangan, termasuk membuat penerbangan di laluan udara tambahan. – KOSMO! ONLINE


Wanita cemas tiga anak kembar terkunci dalam kereta
Oleh ISKANDAR SHAH MOHAMED

5 Oktober 2022, 3:11 pm
KUALA SELANGOR – Seorang ibu menempuh detik cemas apabila tiga anak kembarnya berusia 18 bulan terkunci hampir 15 minit dalam kereta di Bandar Baru Kuala Selangor di sini, semalam.
Kejadian berlaku ketika wanita yang memandu Proton Preve itu dipercayai berhenti seketika di hadapan rumah rakannya untuk mengambil barang.
Pengarah Bomba Selangor, Norazam Khamis berkata, seramai tujuh anggota termasuk pegawai dari Balai Bomba dan Penyelamat (BBP) Kuala Selangor bergegas ke lokasi kejadian selepas menerima panggilan kecemasan pukul 6.23 petang.
Kata beliau, berdasarkan maklumat awal tiga beradik itu terperangkap apabila pintu kunci kereta terkunci selepas ibunya keluar di hadapan sebuah rumah.
“Pemeriksaan mendapati tiga kembar masing-masing dua perempuan dan seorang lelaki terperangkap di dalam kereta itu.
“Ketika kejadian enjin kereta berkenaan juga masih dalam keadaan ‘hidup’,” katanya ketika dihubungi hari ini.

Jelas Norazam, anggota bomba kemudian segera membuka pintu kereta dengan menggunakan peralatan khas.
“Semua kanak-kanak itu berjaya dikeluarkan dalam keadaan selamat sebelum diserahkan kepada ibu mereka.
“Mereka terperangkap selama hampir 15 minit dan operasi itu ditamatkan sepenuhnya pukul 6.34 petang,” katanya. – KOSMO!ONLINE


Wanita lima tahun berumah dalam kawasan perkuburan
Oleh KOSMO!

6 Oktober 2022, 7:30 pm
JAKARTA – Seorang wanita di Cirebon, wilayah Jawa Barat menjadi perhatian netizen kerana tinggal di kawasan perkuburan bersama keluarganya tanpa mempunyai seorang pun jiran tetangga, lapor laman berita Dream hari ini.
Wanita  hanya dikenali sebagai Bu Ayu itu berkata, dia bersama suami dan anak-anaknya sudah tinggal di kawasan tersebut selama lima tahun.
Berdasarkan video yang dimuat naik di saluran YouTube Dendenny, Bu Ayu menyambut kedatangan pesohor YouTube itu sambil duduk di atas buaian yang didirikan di antara beberapa buah kubur.
Menurut wanita berkenaan, pada awalnya dia berasa takut tinggal di situ kerana tidak mempunyai seorang pun jiran melainkan hanya ditemani dengan tapak-tapak perkuburan.
Di bahagian belakang rumah mereka pula terdapat sebatang sungai dan pokok besar yang sering dikaitkan dengan makhluk halus.
Namun, Bu Ayu berkata, selama menetap di situ, dia dan keluarganya tidak pernah diganggu oleh kejadian aneh melibatkan makhluk halus.

Mereka sebaliknya hanya berasakan suasana lebih hening dan menyeramkan ketika waktu malam atau cuaca hujan.
Bu Ayu bagaimanapun mengaku pernah terdengar bunyi seperti tangisan dari arah kubur jenazah yang baru dikebumikan, namun tidak pernah mengambil peduli dengan bunyi tersebut.
“Kami ingin merasai bagaimana rasanya mempunyai ‘jiran’ yang merupakan jenazah yang telah meninggal dunia.
“Tinggal bersama makhluk yang tidak dapat dilihat dengan mata kasar adalah lebih menenangkan berbanding tinggal bersama manusia yang sering berbuat bising,” kata Bu Ayu. – Agensi


Bajet 2023 tetap dibentang esok
Oleh KOSMO!

6 Oktober 2022, 9:45 pm
PETALING JAYA – Bajet 2023 akan dibentangkan esok seperti yang dijadualkan sebelum ini di Dewan Rakyat bermula pukul 3 petang.
Perbentangan tersebut akan dikendalikan oleh Menteri Kewangan, Tengku Datuk Seri Zafrul Abdul Aziz yang dijangka berakhir sekitar pukul 7 petang.
Berita baik ini sekali gus menjawab pelbagai spekulasi yang telah dibangkitkan oleh pelbagai pihak sama ada bajet berkenaan akan dibentangkan esok atau tidak.
Terdahulu, timbul dakwaan yang mengatakan Perdana Menteri, Datuk Seri Ismail Sabri Yaakob menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah petang tadi adalah bertujuan memohon pembubaran Parlimen selain pembentangan Bajet 2023 tidak akan diadakan. – KOSMO! ONLINE


Korea Utara lancar 2 peluru berpandu, tuduh AS penyebab ketegangan
Oleh KOSMO!

6 Oktober 2022, 8:30 pm
SEOUL – Korea Utara melancarkan dua lagi peluru berpandu balistik jarak dekat ke perairan timur Semenanjung Korea awal hari ini, kata Ketua Staf Bersama Korea Selatan dalam tindakan yang meningkatkan lagi ketegangan di rantau tersebut.
Menurut stesen penyiaran CNN, pelancaran misil itu  dilakukan dari kawasan Samsok, Pyongyang. Kenyataan Seoul menyebut bahawa pelancaran itu adalah yang keenam oleh Korea Utara sejak  dua minggu lalu.
“Korea Utara melancarkan apa yang disyaki sebagai peluru berpandu balistik,” demikian menurut kenyataan akaun Twitter rasmi milik Perdana Menteri Jepun, Fumio Kishida.
Menurut beberapa pegawai kerajaan, misil itu jatuh di luar Zon Ekonomi Eksklusif (EEZ) Jepun.
Kelmarin (Selasa), Korea Utara melancarkan peluru berpandu balistik tanpa sebarang amaran ke arah Jepun. Pelancaran seumpamanya adalah yang pertama dalam tempoh lima tahun, mendorong Tokyo mengeluarkan amaran supaya penduduk mencari tempat  berlindung.
Susulan aktiviti ketenteraan Pyongyang, Korea Selatan dan Amerika Syarikat (AS) bertindak balas dengan melancarkan peluru berpandu dan mengadakan latihan tentera bersama di Semenanjung Korea pada kelmarin dan semalam.

Bercakap semasa lawatan ke Amerika Selatan semalam, Setiausaha Negara AS, Antony Blinken berkata, Korea Utara akan terus dikecam dan dipencilkan oleh dunia jika  berterusan melakukan provokasi.
Pada bulan lalu, tentera laut AS, Jepun dan Korea Selatan menjalankan latihan antikapal selam bersama di perairan antarabangsa di pantai timur Semenanjung Korea bagi meningkatkan keupayaan menangkis ancaman kapal selam Korea Utara.
Pyongyang menuduh AS menjadi punca peningkatan ketegangan di Semenanjung Korea, manakala pelancaran misilnya adalah langkah tindak balas. – AFP


PRU-15: UMNO ambil pendekatan tunggu dan lihat, kerjasama dengan Pas
Oleh HARRITH HISHAM

6 Oktober 2022, 10:01 pm
KUALA LUMPUR – UMNO mengambil pendekatan tunggu dan lihat sama ada parti itu dan Pas akan bekerjasama dalam menghadapi Pilihan Raya Umum ke-15 (PRU-15) yang akan datang.
Setiausaha Agung UMNO Datuk Seri Ahmad Maslan berkata, keputusan tersebut akan dibuat berdasarkan hasil daripada mesyuarat Pas yang diadakan pada sabtu dan ahad ini.
“Kita difahamkan mereka (Pas) ada dua mesyuarat penting, jadi kita tunggu. Kita akan tunggu selepas selesai mesyuarat,” katanya ketika ditemui di Menaro Dato Onn di sini hari ini.
Bagaimanapun, beliau berkata, setiap perkara melibatkan PRU-15 hendaklah dilakukan dengan pantas.
“Oleh kerana Barisan Nasional (BN) memiliki pengalaman tertentu, maka kami mengadakan semua perkara itu mengikut tarikh yang telah ditetapkan.
“Bila pun Pilihan Raya Umum ke-15, UMNO dan BN akan terus bersiap siaga,” ujarnya.

Terdahulu, Kosmo! melaporkan, Pas perlu memenuhi tiga tuntutan jika ingin kembali menjalin kerjasama bersama UMNO bagi menghadapi PRU-15 tidak lama lagi.
Tiga tuntutan tersebut adalah keluar daripada Perikatan Nasional (PN), memutuskan hubungan politik dengan Parti Pribumi Bersatu Malaysia (Bersatu) dan mengumumkan secara rasmi bahawa mereka ‘mufarakah’ seratus peratus daripada PN dan Bersatu. – KOSMO! ONLINE.


Mesyuarat UMNO malam ini bincang manifesto
Oleh HARRITH HISHAM

6 Oktober 2022, 8:26 pm
KUALA LUMPUR – Naib Presiden UMNO, Datuk Seri Mohamed Khaled Nordin tiba di Menara Dato Onn di sini bagi menghadiri mesyuarat bersama pucuk pimpinan tertinggi UMNO malam ini.
Beliau yang hadir kira-kira pukul 7.40 malam itu dipercayai akan berjumpa Presiden UMNO, Datuk Seri Ahmad Zahid Hamidi bagi membincangkan manifesto parti.
“Bukan mesyuarat ‘Top 5’, (ini) mesyuarat manifesto,” katanya ringkas ketika ditemui di sini hari ini.
Dalam pada itu, turut hadir pada mesyuarat tersebut iaitu Timbalan Presiden UMNO, Datuk Seri Mohamad Hasan, Pengerusi Badan Perhubungan UMNO Wilayah Persekutuan, Datuk Seri Johari Abdul Ghani dan bekas ahli jawatankuasa Pas Pusat, Datuk Dr. Mohd. Khairuddin Aman Razali.
Terdahulu, Perdana Menteri, Datuk Seri Ismail Sabri Yaakob menghadiri mesyuarat bersama beberapa pemimpin tertinggi UMNO di Menara Dato Onn di sini, hari ini.
Bagaimanapun, beliau dipercayai sudah meninggalkan ibu pejabat UMNO itu kira-kira pukul 6.35 petang. – KOSMO! ONLINE.


Sebaldi gigi emas ditemui dalam bilik seksaan di Ukraine
Oleh KOSMO!

6 Oktober 2022, 10:30 pm
KIEV – Sebuah bilik seksaan didakwa milik Russia, di mana mangsa dikatakan dipaksa menyedut asap selain gigi mereka turut dicabut  ditemui di bandar Kharkiv, Ukraine, lapor akhbar Metro UK semalam.
Bilik seksaan digelar Auschwitz mini itu ditemui di perkampungan Pisky-Rad’kivs’ki, Kharkiv, di mana penduduk tempatan mendakwa ada mangsa yang ditanam secara hidup-hidup.
Beberapa rakaman imej didedahkan selepas askar dan orang awam dikatakan ditahan di bilik seksaan itu dan dipukul.
Imej-imej menunjukkan terdapat bekas plastik  dipenuhi dengan gigi emas dan topeng muka gas yang dikatakan digunakan untuk memaksa mangsa menyedut asap daripada kain buruk yang dibakar.
Beberapa mangsa terselamat berkata, mereka ditahan di situ selama berminggu-minggu dan diseksa semasa disoal siasat sehingga mereka memberitahu nama penduduk setempat yang menawarkan bantuan.
“Penduduk setempat sering terdengar bunyi jeritan dari sini. Pasukan penyiasat menemui sebuah bilik seksaan yang kejam di kampung ini.

“Polis telah diberitahu mengenai seksaan yang berlaku di sini termasuk menanam mangsa secara hidup-hidup dan menggunakan topeng muka yang mengandungi asap kain buruk,” kata Ketua Penyiasat wilayah Kharkiv, Serhii Bolvinov.
Bolvinov berikrar bahawa pihak yang bertanggungjawab dalam aktiviti penyiksaan  itu akan dihukum.
Russia sebelum ini berkali-kali menafikan pencabulan hak asasi manusia sejak tenteranya dihantar berperang ke Ukraine pada Februari lalu. – Agensi


Siasat penyebaran laporan siasatan buku bekas Peguam Negara
Oleh SITI A'ISYAH SUKAIMI

6 Oktober 2022, 8:30 pm
PETALING JAYA – Polis Diraja Malaysia (PDRM) menyiasat penyebaran laporan siasatan terhadap buku bekas Peguam Negara, Tan Sri Tommy Thomas yang dimuat naik menerusi satu laman web.
Setiausaha Polis Diraja Malaysia (PDRM), Datuk Noorsiah Mohd. Saaduddin berkata, siasatan itu dijalankan oleh Unit Siasatan Jenayah Terkelas (USJT) D5, Jabatan Siasatan Jenayah (JSJ), Bukit Aman.
“Siasatan tersebut di bawah Seksyen 8 Akta Rahsia Rasmi 1972, Seksyen 203A Kanun Keseksaan dan Seksyen 233 Akta Komunikasi dan Multimedia 1998,” katanya dalam kenyataan hari ini.
Beliau berkata, PDRM telah menerima satu laporan polis mengenai penyebaran laporan siasatan itu yang dimuat naik menerusi laman web www.malaysia-today.net bertajuk, ‘Rahsia: Laporan Siasatan Ke Atas Buku Tommy Thomas, My Story: Justice In The Wilderness’.
Sebelum ini, Perdana Menteri, Datuk Seri Ismail Sabri Yaakob, mengarahkan siasatan lanjut terhadap kemungkinan salah laku oleh Thomas, dilaksanakan dengan segera.
Perdana Menteri dilaporkan berkata, pasukan petugas khas siasatan ke atas dakwaan dalam buku bertajuk “My Story: Justice in the Wilderness”, sudah membentangkan laporan siasatan dalam Mesyuarat Jemaah Menteri.

Katanya, berdasarkan siasatan yang dibuat, pasukan itu mengkategorikan 19 isu penting yang dikesan dalam buku itu kepada empat isu utama iaitu dakwaan ke atas Badan Kehakiman; pendedahan maklumat dan rahsia kerajaan; tindakan tidak sah, salah guna kuasa dan kecuaian professional dan kenyataan berbaur hasutan. – KOSMO! ONLINE.


Tiada agenda tergempar dalam mesyuarat UMNO malam ini
Oleh HARRITH HISHAM

6 Oktober 2022, 9:34 pm
KUALA LUMPUR – Setiausaha Agung UMNO, Datuk Seri Ahmad Maslan memaklumkan bahawa tiada agenda tergempar yang dibincangkan pada mesyuarat UMNO malam ini.
Beliau berkata, pertemuan tersebut bukanlah mesyuarat Majlis Tertinggi (MT) UMNO khas seperti yang diuar-uarkan, sebaliknya merupakan perbincangan biasa yang dilakukan bagi membincangkan perkara berkaitan parti.
“Saya ingin memaklumkan bahawa tiada mesyuarat MT UMNO khas malam ini.
“Hanya perbincangan yang kita (lakukan) seperti biasa. Malam ini tiada apa yang luar biasa, biasa-biasa sahaja,” katanya ketika ditemui di Menara Dato Onn di sini, hari ini.
Bagaimanapun, Ahmad Maslan mengakui bahawa manifesto parti adalah antara perkara yang dibincangkan pada mesyuarat tersebut.
“Tentang manifesto, ia tentulah perlu dibincangkan tidak kira Pilihan Raya Umum ke-15 (PRU-15) dalam masa terdekat atau sebulan dua lagi,” ujarnya.

Mengulas berkaitan pembubaran Parlimen, Ahmad Maslan berkata, perkara berkenaan tertakhluk kepada keputusan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.
“Kita serahkan kepada kebijakasanaan Seri Paduka Baginda,” jelasnya.
Sementara itu, menjawab mengenai kehadiran bekas ahli jawatankuasa Pas Pusat, Datuk Dr. Mohd. Khairuddin Aman Razali, beliau memberitahu bahawa ia adalah kunjungan biasa.
“Pelbagai pihak datang berjumpa dengan kita. Sesiapa pun boleh berkunjung termasuk duta-duta dan ini adalah persediaan biasa,” katanya lagi. – KOSMO! ONLINE.


Pertemuan Agong, PM rutin mingguan – Istana Negara
Oleh MOHD RASDAN AHMAD

6 Oktober 2022, 7:54 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan menerima menghadap Perdana Menteri Datuk Seri Ismail Sabri Yaakob untuk mesyuarat Pra-Kabinet di Istana Negara, hari ini.
Istana Negara dalam kenyataan berkata, mesyuarat Pra-Kabinet tersebut adalah antara aktiviti mingguan bersama Perdana Menteri.
“Ia juga merupakan rutin utama Seri Paduka Baginda untuk berbincang dan bertukar pendapat berkenaan urusan dan isu-isu berkaitan kerajaan,” katanya dalam kenyataan hari ini.
Terdahulu, Ismail Sabri selesai menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara kira-kira pukul 4.45 petang.
Perjumpaan ringkas selama hampir sejam itu difahamkan adalah bagi menyembah maklum berkaitan mesyuarat Kabinet serta mengemukakan cadangan tarikh pembubaran Parlimen. – KOSMO! ONLINE


Lamar kekasih guna cincin lolipop, lelaki ditampar secara ‘live’
Oleh KOSMO!

6 Oktober 2022, 9:30 pm
WASHINGTON – Seorang lelaki ditampar dan disimbah air oleh teman wanitanya di hadapan ribuan penonton selepas ‘melamar’ gadis tersebut menggunakan cincin lolipop, lapor akhbar Mirror UK semalam.
Kejadian yang berlaku di sebuah stadium ketika perlawanan besbol antara pasukan Toronto Blue Jays dan Boston Red Sox itu tular selepas video pasangan berkenaan dimuat naik di media sosial.
Berdasarkan video tersebut, lelaki berkenaan dilihat menghentikan teman wanitanya yang ketika itu sedang berjalan ke arah tempat duduk.
Selepas memeluk erat wanita tersebut sambil menyebut perkataan: “Saya cintakan kamu”, lelaki berkenaan melutut di hadapannya.
Wanita tersebut dilihat menutup mulutnya dengan wajah teruja sambil disaksikan oleh beribu-ribu penonton yang mula merakam momen bahagia proses lamaran itu termasuk media rasmi yang turut memancarkan video mereka pada skrin utama.
Lelaki tersebut kemudian dilihat mengeluarkan sebuah  kotak berwarna hitam daripada  poket seluarnya sambil dinantikan wanita berkenaan dengan penuh debaran.

Bagaimanapun, harapan untuk menerima sebentuk cincin pertunangan yang mahal dan cantik akhirnya musnah apabila lelaki tersebut mengeluarkan cincin lolipop dari kotak sama.
Berang dengan isi kotak tersebut, wanita berkenaan menampar teman lelakinya sambil memarahinya dan menyimbah air minuman ke atas lelaki itu.
Tidak dapat dipastikan sama ada lamaran tersebut hanyalah satu gurauan atau asli, namun netizen mempunyai pendapat yang berbeza.
“Lelaki itu melakukan tindakan yang menjengkelkan. Jika dia tidak boleh bersikap serius terhadap sesuatu  perkara yang penting, bayangkan bagaimana dia akan berterusan menjadi seseorang yang tidak acuh,” kata seorang pengguna.
“Itu sudah membayangkan bagaimana kehidupan lelaki itu nanti jika dia mengahwini teman wanitanya. Lupakan dia,” kata seorang netizen yang membantah tindakan gadis itu. – Agensi


Tanah runtuh, jenazah terkeluar dari kubur
Oleh KOSMO!

6 Oktober 2022, 5:30 pm
JAKARTA – Sebanyak 25 jenazah yang telah dikebumikan terkeluar dari dalam kubur akibat tanah runtuh di bahagian batas sebuah kawasan perkuburan di Bandung, wilayah Jawa Barat, lapor laman berita Suara.com semalam.
Ketua Unit Pelaksana Perkuburan Wilayah 1 Distaru Kota Bandung, Saeful Iman berkata, pihaknya sedang mengenal pasti kubur-kubur yang terlibat untuk dilaporkan kepada waris keluarga jenazah.
Menurutnya, terdapat batas yang dibina setinggi 3.5 meter dari sungai. Disebabkan batasan itu runtuh akibat hujan lebat, beberapa mayat yang telah dikebumikan dapat dilihat di pinggir sungai.
Daripada kesemua 25 kubur tersebut, terdapat 10 yang telah musnah dengan tujuh daripadanya musnah teruk dan perlu dipindahkan.
“Esok (hari ini) kita akan melihat lokasi yang sesuai untuk memindahkan (kubur).
“Menurut kiraan kami, terdapat tujuh kubur yang perlu dipindahkan dan malam ini (semalam) kami akan cuba menghubungi ahli keluarga untuk memberitahu hal ini,” kata Saeful.

Tambahnya, jenazah-jenazah tersebut bagaimanapun tidak hanyut ke sungai dan masih berada di tapak perkuburan. Hanya tiga daripada jenazah muncul di pinggir sungai. – Agensi


Cuaca buruk hampir seluruh negara
Oleh NUR ALWANI ZAFIRAH KHAIRUL

6 Oktober 2022, 5:45 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir susulan jangkaan hujan lebat serta angin kencang yang berpontensi melanda hampir seluruh negara ketika ini.
MetMalaysia memaklumkan ribut petir, hujan lebat dan angin kencang dijangka berlaku di seluruh negeri utara
Selain itu, turut berisko adalah Pahang (Tanah Tinggi Cameron, Lipis, Raub, Bentong dan Pekan) dan hampir kesemua kawasan Lembah Klang seperti Selangor (Hulu Selangor, Gombak dan Hulu Langat) serta Kuala Lumpur.
Menerusi kenyataan yang dikeluarkan, MetMalaysia turut mengeluarkan amaran cuaca buruk melibatkan Jelebu, Negeri Sembilan.
“Di Sarawak, Samarahan (Simunjan), Sri Aman, Betong, Sarikei (Sarikei dan Meradong), Sibu (Sibu dan Selangau), Kapit (Belaga), Bintulu, Miri (Beluru, Telang Usan dan Marudi) dan Limbang.
“Hujan lebat, ribut petir juga dilaporkan sekitar Sabah, antaranya Pedalaman (Sipitang, Kuala Penyu, Beaufort dan Tambunan), Pantai Barat, Sandakan (Telupid, Kinabatangan, Beluran dan Sandakan) dan Kudat serta Labuan,” katanya dalam kenyataan di Facebook hari ini.

Sehubungan itu, MetMalaysia meramalkan cuaca buruk tersebut mampu berlarutan sehingga lewat petang nanti. – KOSMO! ONLINE.


Siti Nurhaliza enggan Aafiyah jadi penyanyi, tetapi tidak menghalang
Oleh KHAIRUL MOHD. ALI

6 Oktober 2022, 6:58 pm
JOHOR BAHRU- Penyanyi nombor satu negara, Datuk Seri Siti Nurhaliza enggan anak sulungnya, Siti Aafiyah Khalid mengikut jejak langkahnya dengan menjadikan bidang nyanyian sebagai pilihan kerjaya.
Ibu kepada dua orang anak itu sebaliknya lebih gemar sekiranya Siti Aafiyah, 4, yang mesra dengan panggilan Aafiyah memilih untuk menjadi seorang ahli perniagaan apabila dewasa kelak.
Siti Nurhaliza bagaimanapun tidak menolak sekiranya Aafiyah dikurniakan bakat nyanyian dan memilih untuk menjadi seorang penyanyi.
“Setiap ibu bapa pasti mahukan anak-anak mereka mempunyai kerjaya yang terbaik, sudah tentu ayah dia (Datuk Seri Khalid Mohamad Jiwa) mahu Aafiyah menjadi ‘business women’ dan meneruskan perniagaan yang ada.
“Namun sekiranya bakat dia luar biasa (dalam bidang nyanyian), saya rasa yang penting adalah ketahanan mental dan fizikal sebab saya sendiri sudah melalui sepanjang tempoh 26 tahun menjadi anak seni.
“Saya bersyukur telah dijaga dengan baik oleh kedua ibu bapa dan berjaya mengharungi cabaran bergelar anak seni,” katanya ketika menjawab pertanyaan media sama ada beliau akan menyokong minat anaknya itu.

Beliau berkata demikian dalam sidang akhbar sempena persembahan eksklusif ‘A Night To Remember’ Bersama Datuk Seri Siti Nurhaliza yang diadakan di Pusat Konvensyen Antarabangsa Persada, di sini hari ini.
Tambah penyanyi berusia 43 tahun itu, dia akan berasa lebih gembira sekiranya anak perempuannya itu tidak memilih untuk menjadi seorang seniman.
“Bakat itu adalah anugerah Allah, seperti saya sendiri yang menerimanya daripada ibu saya, tinggal lagi apakah pilihan dirinya sendiri, sebagai ibu bapa saya perlu sokong cuma dia ada pilihan sendiri apabila dewasa nanti.
“Sebagai ibu saya juga berasa risau sama ada dia mampu ke tidak (berjaya dalam bidang seni), sama ada dia akan hanyut atau tidak, ini adalah kerosakan saya sebagai ibu bapa, sama seperti yang ibu saya alami.
“Jadi saya lebih berasa gembira kalau dia memilih untuk menjadi seorang ahli politik atau lain-lain,” jelasnya.
Sejak kebelakangan ini, beberapa rakaman video menunjukkan Aafiyah mempamerkan bakat nyanyiannya tular di media sosial sehingga sehingga menyebabkan ramai pihak merasai kanak-kanak itu mahu mengikut jejak langkah ibunya. – KOSMO! ONLINE.


Penduduk Selangor, KL rasai gegaran di Indonesia
Oleh NUR ALWANI ZAFIRAH KHAIRUL

6 Oktober 2022, 5:31 pm
PETALING JAYA – Gempa bumi lemah berlaku di Utara Sumatera, Indonesia pada pukul 4.31 petang tadi.
Jabatan Meteorologi Malaysia (MetMalysia) dalam satu kenyataan berkata, gegaran gempa bumi pada 4.6 skala Richter itu turut dirasai di sekitar Perak, Selangor, Kuala Lumpur, Putrajaya dan Negeri Sembilan.
“Pusat gempa bumi berada pada 2.7 darjah Utara dan 99.8 darjah Timur dengan jarak 165 kilometer Barat Daya dari Sabak Bernam, Selangor dengan kedalaman 41 kilometer (km),” katanya di Facebook hari ini.
Sehubungan itu, MetMalaysia memaklumkan, pihaknya akan terus memantau dari semasa ke semasa. – KOSMO! ONLINE


Ismail Sabri berjumpa ‘Top 5’ UMNO petang ini
Oleh MOHD RASDAN AHMAD

6 Oktober 2022, 6:53 pm
KUALA LUMPUR – Perdana Menteri, Datuk Seri Ismail Sabri Yaakob menghadiri mesyuarat bersama ‘Top 5’ (lima pemimpin tertinggi) UMNO di Menara Dato Onn di sini, hari ini.
Difahamkan, Naib Presiden UMNO itu terus bergerak ke mesyuarat berkenaan selepas menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, di Istana Negara.
Bagaimanpun, tujuan mesyuarat berkenaan belum dapat dipastikan, namun dipercayai berhubung pembubaran Parlimen.
Terdahulu, Ismail Sabri Yaakob selesai menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara kira-kira pukul 4.45 petang.
Perjumpaan ringkas selama hampir sejam itu difahamkan adalah bagi menyembah maklum berkenaan mesyuarat Pra-Kabinet termasuk mengemukakan cadangan tarikh pembubaran Parlimen. – KOSMO! ONLINE.


CTOS IDGuard kesan permohonan kredit palsu bernilai RM193 juta
Oleh KOSMO!

6 Oktober 2022, 6:01 pm
PETALING JAYA – CTOS IDGuard, biro pencegah permohonan penipuan yang pertama di Malaysia dan Asia Tenggara, telah mengesan dan mencegah permohonan kredit palsu berjumlah RM193 juta hingga kini.
Ketua Pegawai Eksekutif Kumpulan, CTOS Digital Berhad, Erick Hamburger berkata, biro pencegah penipuan berfungsi melalui pengimbasan permohonan kredit masa nyata dan menyemak pangkalan data CTOS yang luas serta menyemak setiap permohonan yang dibuat melalui semua bank rakan kongsi yang berada di dalam sistem.
Menurut beliau, melalui  analisis dan pembelajaran mesin, CTOS IDGuard berada dalam posisi yang terbaik untuk mengenal pasti sebarang tindakan potensi penipuan untuk dimaklumkan kepada rakan perbankan.
“Dengan akses kepada data masa nyata, tepat dan dikongsi, kami memperkasakan institusi kewangan untuk mengecam sebarang permohonan penipuan dengan serta-merta supaya pengguna yang layak mendapat kelulusan dengan secepat dan semurah mungkin,” katanya dalam kenyataan yang dikeluarkan.
Sepanjang dua tahun lalu,  CTOS IDGuard telah menemui 4.2 peratus permohonan gadai janji yang berpotensi palsu dan mencurigakan iaitu kadar amaran tertinggi antara semua kategori permohonan.
Seterusnya diikuti oleh amaran permohonan pinjaman peribadi pada 1.8 peratus, permohonan kad kredit (1.3 peratus), permohonan pinjaman kenderaan (0.9 peratus), pinjaman PKS  (0.7 peratus) dan permohonan lain (0.5 peratus).

Dalam keseluruhan jumlah kes yang disahkan, sebahagian besar daripadanya adalah permohonan kad kredit yang menyumbang kepada 44 peratus penipuan sah yang diketahui dan permohonan yang mencurigakan.
Menariknya, satu pertiga daripada keseluruhan kes yang sah itu adalah disebabkan oleh permohonan yang dibuat oleh sindiket atau penipu yang telah diketahui. -KOSMO! ONLINE


Hajime bertukar jadi manusia paling hitam di dunia
Oleh KOSMO!

6 Oktober 2022, 6:30 pm
TOKYO – Pesohor YouTube Jepun, Hajime mengejutkan berjuta-juta pengikutnya baru-baru ini apabila dia mengecat keseluruhan badan menggunakan cat paling hitam di dunia yang dijual secara komersial, lapor laman berita Oddity Central semalam.
Musou Black  merupakan sejenis cat khas yang dibangunkan dan dijual oleh syarikat Koyo Orient Japan, namun secara teknikal, ia bukan cat paling hitam di dunia.
Gelaran tersebut sebenarnya milik cat Vantablack, sejenis salutan hitam luar biasa yang mampu menyerap sehingga 99.965 peratus cahaya yang boleh dilihat.
Ia menjadikan semua bahan dicat kelihatan seperti lubang hitam, namun cat tersebut amat mahal dan tidak dijual di pasaran terbuka.
Musou Black sebaliknya mampu menyerap 99.4 peratus cahaya yang boleh dilihat, menjadikannya cat kedua paling hitam di dunia dan dijual di laman peruncitan Amazon pada harga AS$17 (RM78.70) bagi setiap 100 mililiter.
Berdasarkan ciri unik tersebut, Hajime yang dikenali kerana sering tampil dengan pelbagai idea ‘gila’ baru-baru ini menggunakan cat Musou Black untuk menghasilkan bilik paling hitam di dunia.

Sebuah video yang dimuat naik di saluran YouTube miliknya menunjukkan lelaki berkenaan mengecat dinding bilik dengan warna hitam sebelum menyalut badannya menggunakan cat yang amat hitam itu untuk menguji sama ada dia boleh dilihat di dalam bilik tersebut.
Selain video itu, Hajime turut berkongsikan beberapa gambar menunjukkan dia berada di tepi pantai dengan keadaan badannya dicat dengan warna hitam, yang membuatkannya kelihatan seperti bayang-bayang.
Selain badannya sendiri, Hajime turut menggunakan cat tersebut untuk mewarnakan pelbagai objek lain termasuk kereta dan buah-buahan. – Agensi


Bubar Parlimen kekal tanda tanya | 15 MINIT MMTV 6 Oktober 2022
Oleh KOSMO!

6 Oktober 2022, 6:47 pm


Citaglobal meterai perjanjian eksklusif dengan Genetec
Oleh KOSMO!

6 Oktober 2022, 6:15 pm
PETALING JAYA – Citaglobal Berhad (Citaglobal) telah memeterai perjanjian kerjasama eksklusif  dengan Genetec Technology Berhad (Genetec), peneraju teknologi dalam menyediakan barisan pembuatan automasi kilang pintar sepenuhnya hari ini.
Kerjasama tersebut adalah untuk membangunkan sistem pengurusan storan tenaga bateri untuk menyimpan dan mengurus kuasa berlebihan semasa penjanaan tenaga yang boleh diperbaharui.
Kedua-dua pihak akan memuktamadkan perjanjian dalam tempoh satu bulan dengan
lanjutan secara automatik selama satu bulan atau tempoh lanjutan sedemikian tidak lewat
daripada enam bulan dari tarikh perjanjian tersebut.
Perjanjian muktamad ini akan menyaksikan syarikat tujuan khas  yang akan  dibentuk berdasarkan pegangan saham 50:50 antara kedua-dua pihak.
Presiden dan Pengerusi Eksekutif Kumpulan Citaglobal, Tan Sri Mohamad Norza Zakaria berkata, kerjasama itu menandakan penyertaan Kumpulan dalam industri tenaga boleh diperbaharui, yang akan menjadi segmen pertumbuhan penting bagi Kumpulan bergerak ke hadapan.
“Dengan kepakaran Genetec dalam segmen kenderaan elektrik dan simpanan tenaga, di sokong oleh asas pelanggan ‘blue chip’ yang unik, kami yakin  akan dapat memainkan peranan utama dalam menghijaukan Malaysia.

“Pengurusan storan tenaga bateri hanyalah salah satu daripada segmen tenaga boleh
diperbaharui yang sedang kami teliti,” katanya dalam kenyataan yang dikeluarkan.
Selain itu, Pengarah Urusan Genetec, Chin Kem Weng menjelaskan, lebih daripada 25 tahun, Genetec telah menyediakan sistem dan peralatan perindustrian automatik termaju yang berkesan kos, tersuai, terkini kepada pelbagai sektor, terutamanya segmen teknologi, storan tenaga dan kenderaan elektrik.
“Penyimpanan tenaga adalah penting kepada perniagaan kami dan kami mengharapkan kerjasama berpotensi ini dengan Citaglobal dalam projek yang akan memainkan peranan dalam membangunkan infrastruktur tenaga boleh diperbaharui negara,” ujarnya. -KOSMO! ONLINE


Mahkamah: Shafee sakit, bicara Najib ditangguh
Oleh NORLIZAH ABAS

6 Oktober 2022, 5:22 pm
KUALA LUMPUR – Mahkamah Tinggi di sini menetapkan Selasa depan bagi menyambung perbicaraan kes rasuah dan pengubahan wang haram dana RM2.3 bilion milik 1Malaysia Development Berhad (IMDB) melibatkan Datuk Seri Najib Tun Razak.
Hakim Datuk Collin Lawrence Sequerah menangguhkan perbicaraan hari ini selepas peguam utama, Tan Sri Dr. Muhammad Shafee Abdullah diserang demam dan jangkitan tekak yang teruk.
Peguam Alaistair Brandah Norman memaklumkan, Muhammad Shafee yang mewakili bekas Perdana Menteri diberi cuti sakit selama empat hari bermula hari ini hingga Ahad ini.
“Demam dan jangkitan tekak yang teruk menyukarkan beliau mengendalikan prosiding di mahkamah,” ujar Alaistair ketika memaklumkan perkembangan terkini peguam tersebut.
Peguam berkenaan turut memberitahu, pada Selasa depan, Muhammad Shafee tidak dapat hadir pada prosiding di sebelah pagi kerana turut terlibat dalam satu rayuan di Mahkamah Tinggi berlainan.
Menurut beliau, rayuan itu berkaitan satu kes tahun 1999 melibatkan Repco Low dan pihak pembelaan akan mengambil masa yang lama kerana mengemukakan enam alasan rayuan pada prosiding itu.

“Kami memohon pengurusan kes pada pukul 2.30 petang pada Selasa depan bagi memaklumkan perkembangan sama ada pihak pembelaan bersedia menyoal balas Bekas Pengarah Bukan Eksekutif AmBank, Cheah Tek Kuang,” ujarnya.
Alaistair turut memaklumkan, pada Rabu depan pula, pasukan pembelaan turut terlibat dalam prosiding permohonan kebenaran semakan kehakiman yang dijadualkan didengar di hadapan Hakim Datuk Ahmad Kamal Md. Shahid.
Permohonan semakan kehakiman itu difailkan oleh Najib semalam bagi mencabar keputusan Jabatan Penjara Malaysia Isnin lalu yang tidak membenarkan beliau menghadiri sidang Dewan Rakyat.
Sementara itu, Timbalan Pendakwa Raya Mohamad Mustaffa P. Kunyalan berkata, pihaknya tiada bantahan terhadap sijil cuti sakit yang diberikan kepada Muhammad Shafee.
Hakim Collin bagaimanapun berkata, mahkamah tidak boleh lagi menangguhkan perbicaraan kerana kes ini telah lama tertangguh.
“Kita tidak boleh menunggu mahkamah itu, mahkamah ini kerana kita mempunyai komitmen untuk menyelesaikan perbicaraan ini,” ujar beliau.
Mahkamah sepatutnya menyambung prosiding soal balas terhadap Tek Kuang pada perbicaraan kes rasuah dan 21 tuduhan pengubahan wang haram dana RM2.3 bilion milik 1Malaysia Development Berhad (1MDB) melibatkan bekas Perdana Menteri. – KOSMO! ONLINE.


Tiga lelaki terselamat kemalangan 2 lori, SUV di LPT1
Oleh SITI NOR MAS ERAH AMRAN

6 Oktober 2022, 3:39 pm
MARAN – Tiga lelaki bernasib baik apabila terselamat dalam kejadian kemalangan melibatkan dua buah lori dan sebuah kenderaan utiliti sukan (SUV) di Kilometer 147.3 Lebuh Raya Pantai Timur (LPT) 1 di sini hari ini.
Dalam kejadian kira-kira pukul 9.30 pagi itu menyaksikan seorang lelaki mengalami kecederaan manakala dua lagi tidak mengalami kecederaan.
Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani berkata, berdasarkan laporan, kejadian bermula apabila sebuah lori membawa muatan bijih timah dalam perjalanan dari arah Kuantan ke Kuala Lumpur hilang kawalan.
“Lori berkenaan kemudian terbabas memasuki laluan bertentangan sebelum merempuh sebuah lori membawa muatan siling kapur dan dalam masa sama sebuah kenderaan jenis Honda CRV di belakang lori berkenaan tidak sempat membrek dan merempuh belakang lori muatan kapur.
“Akibat kejadian menyebabkan seorang lelaki mengalami kecederaan manakala dua lagi lelaki tidak mengalami kecederaan,”katanya di sini hari ini.
Menurutnya mangsa dibawa ke hospital untuk tindakan lanjut dan rawatan susulan.-KOSMO! ONLINE


30 terbunuh termasuk kanak-kanak dalam tembakan di pusat jagaan
Oleh KOSMO!

6 Oktober 2022, 4:55 pm
BANGKOK – Seorang bekas anggota polis yang bersenjatakan senapang, pistol dan pisau menyerang sebuah pusat jagaan kanak-kanak di timur laut Thailand hari ini, dan menembak mati sekurang-kurangnya 30 orang termasuk kanak-kanak sebelum membunuh diri serta keluarganya.
Penyerang tersebut dilaporkan melepaskan tembakan di pusat jagaan di wilayah Nong Bua Lam Phu sekitar pukul 12.30 petang (waktu tempatan) sebelum melarikan diri dengan menggunakan sebuah kenderaan.
“Angka kematian dalam insiden tembakan tersebut adalah sekurang-kurangnya 30 orang,” kata jurucakap Pejabat Perdana Menteri Thailand, Anucha Burapachaisri.
Sementara itu, Kolonel Polis Jakkapat Vijitraithaya dari wilayah Nong Bua Lam Phu berkata, penyerang dikenal pasti sebagai Panya Khamrab, seorang bekas leftenan kolonel  yang dipecat daripada jawatannya disebabkan penyalahgunaan dadah.
Tambah Jakkapat, 23 kanak-kanak adalah antara yang terbunuh, berusia antara dua hingga tiga tahun.
Insiden tembakan rambang jarang berlaku di Thailand. Pada 2020, seorang askar membunuh 21 orang dan mencederakan puluhan yang lain dalam kejadian di bandar  Nakhon Ratchasima. – AFP


Ismail Sabri menghadap Agong sejam di Istana Negara
Oleh HARRITH HISHAM

6 Oktober 2022, 4:59 pm
KUALA LUMPUR – Perdana Menteri, Datuk Seri Ismail Sabri Yaakob selesai menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara hari ini.
Kenderaan membawa Perdana Menteri itu dilihat keluar melalui pintu utama Istana Negara kira-kira pukul 4.45 petang tadi.
Perjumpaan selama hampir sejam itu difahamkan adalah bagi menyembah maklum berkenaan mesyuarat Pra-Kabinet serta mengemukakan cadangan tarikh pembubaran Parlimen.
Sebelum itu, kenderaan dipercayai membawa Panglima Angkatan Tentera (PAT), Jeneral Tan Sri Affendi Buang turut dilihat memasuki Istana Negara sekitar pukul 2.15 petang tadi.
Terdahulu, Kosmo! melaporkan tarikh pembubaran Parlimen berkemungkinan akan dibincangkan oleh Ismail Sabri dalam sesi menghadap Yang di-Pertuan Agong petang ini.
Ismail Sabri berkata, perkara itu boleh dibincangkan sekiranya perbincangan berkaitan Kabinet dapat diselesaikan lebih awal. – KOSMO! ONLINE.


[VIDEO] Perdana Menteri tiba di Istana Negara
Oleh HARRITH HISHAM

6 Oktober 2022, 3:59 pm
KUALA LUMPUR – Perdana Menteri, Datuk Seri Ismail Sabri Yaakob tiba di Istana Negara untuk menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah petang ini.
Kenderaan rasmi Perdana Menteri itu dilihat memasuki pintu utama Istana Negara dengan melambai ke arah pengamal media kira-kira pukul 3.49 petang tadi.
Terdahulu, kenderaan dipercayai membawa Panglima Angkatan Tentera (PAT), Jeneral Tan Sri Affendi Buang turut dilihat memasuki Istana Negara sekitar pukul 2.05 petang tadi.
Difahamkan, pertemuan petang ini adalah bagi menyembah maklum berkenaan mesyuarat Pra-Kabinet termasuk mengemukakan cadangan tarikh pembubaran Parlimen.
Terdahulu, Kosmo! melaporkan tarikh pembubaran Parlimen berkemungkinan akan dibincangkan oleh Ismail Sabri dalam sesi menghadap Yang di-Pertuan Agong petang ini.
Ismail Sabri berkata, perkara itu boleh dibincangkan sekiranya perbincangan berkaitan Kabinet dapat diselesaikan lebih awal. – KOSMO! ONLINE


Bajet 2023 bentang atau tidak ditentukan esok – PM
Oleh EDDY AQMAL MOHAMED HAMIDI

6 Oktober 2022, 4:03 pm
PUTRAJAYA – Pengesahan sama ada Bajet 2023 akan dibentangkan seperti yang dijadualkan di Dewan Rakyat hanya akan terjawab esok.
Perdana Menteri, Datuk Seri Ismail Sabri Yaakob berkata, pelbagai spekulasi telah dibangkitkan sama ada bajet berkenaan akan dibentangkan esok atau tidak namun untuk mendapatkan jawapan perlu menunggu sehingga esok.
“Kita tunggu lah esok bentang atau tidak (Bajet 2023).
“Kalau saya sebut bentang, sudah tiadalah debarannya jika saya cakap hari ini. Kita tunggu esok,” katanya kepada pemberita ketika ditemui selepas membuat tinjauan perkembangan persiapan Bajet 2023 di Kementerian Kewangan (MOF) di sini hari ini.
Terdahulu, jurucakap MOF pada Selasa lalu mengesahkan pembentangan Bajet 2023 diteruskan pada Jumaat ini meskipun terdapat spekulasi bahawa Ismail Sabri akan menghadap Yang di-Pertuan Agong bagi memohon pembubaran Parlimen sebelum Jumaat.
Mengulas mengenai kunjungan beliau ke kementerian tersebut, Ismail Sabri berkata ia adalah sebagai tanda penghargaan kepada pegawai-pegawai kementerian berkenaan yang bertungkus lumus menyedia dan menyiapkan kertas pembentangan.

“Kedatangan ke MOF hari ini yang pertama untuk bertemu dengan pegawai-pegawai yang terlibat di dalam menyediakan bajet dan untuk mengucapkan terima kasih kepada mereka.
“Saya difahamkan kebanyakan mereka dah tiga minggu tidur di kementerian ini kerana menyediakan bajet dan sebagainya jadi saya datang untuk berjumpa mereka sendiri untuk mengucapkan terima kasih di atas usaha mereka dalam menyediakan bajet,” ujar beliau. – KOSMO! ONLINE


Speedy Tigers akhiri jelajah dengan kemenangan
Oleh MUHAMMAD HELMEE RAMLI

6 Oktober 2022, 3:54 pm
SKUAD hoki kebangsaan menamatkan jelajah Eropah dengan nota positif selepas mencatat kemenangan 4-2 ke atas Perancis pada perlawanan persahabatan yang berlangsung di Kelab Hoki Waterloo Ducks, Belgium semalam.
Dua gol menerusi Muhammad Razie Abd. Rahim serta masing-masing satu jaringan Muhammad Aminuddin Mohd. Zain dan Muhamad Ramadan Rosli memastikan skuad kendalian Arul Selvaraj itu bangkit daripada kekalahan besar 0-7 kepada Belgium minggu lalu.
Walaupun menang, namun Arul percaya masih banyak ‘kerja rumah’ yang perlu dilakukan barisan pemainnya bagi memperbaiki setiap kelemahan menjelang Kejohanan Piala Sultan Azlan Shah 2022 di Ipoh, Perak bermula 1 hingga 10 November depan.
“Dari segi statistik, Perancis menguasai 53 peratus permainan selain mendapat 16 pukulan sudut penalti (PC) dan menghasilkan dua gol. Malaysia pula mendapat enam PC dan menjaringkan tiga gol, jadi PC kita lebih bagus.
“Bagaimanapun, kita masih perlu bekerja lebih keras bagi meningkatkan kemampuan, terutamanya ketika bertahan. Tahap fizikal perlu diperbaiki bagi memastikan kita dapat buat keputusan lebih bagus,” katanya.
Tambah beliau, siri jelajah yang dilakukan Speedy Tigers boleh dianggap mencapai matlamat kerana mampu menewaskan Belgium A 1-0 biarpun dibelasah oleh skuad utama pasukan No.2 dunia itu.

“Apa yang kita nak capai dalam jelajah ini adalah untuk bermain dengan pasukan No.2 terbaik dunia, Belgium. Kita menang dengan pasukan A mereka sebelum tewas ketika menentang pasukan utama, jadi banyak yang sudah kita pelajari.
“Bertemu dengan Perancis hari ini (semalam), kita dapat apa yang kita mahukan, iaitu kemenangan. Pasukan bermain dengan tempo yang tinggi serta bertenaga apabila bangkit daripada ketinggalan dua gol,” ujar Arul.
Skuad negara dijadualkan tiba di tanah air Sabtu ini dan akan berehat beberapa hari sebelum kembali menjalani latihan bagi melakukan persiapan ke arah Kejohanan Piala Sultan Azlan Shah 2022. – KOSMO! ONLINE


Mahkamah: Syed Saddiq bebas atau bela diri 28 Oktober ini
Oleh NUZULSHAM SHAMSUDDIN

6 Oktober 2022, 3:51 pm
KUALA LUMPUR – Mahkamah Tinggi di sini hari ini, menetapkan 28 Oktober ini, bagi keputusan sama ada Ahli Parlimen Muar Syed Saddiq Syed Abdul Rahman, dibebaskan atau dipanggil membela diri atas empat pertuduhan iaitu subahat pecah amanah, salah guna harta dan pengubahan wang haram.
Pesuruhjaya Kehakiman, Datuk Azhar Abdul Hamid, menetapkan tarikh itu selepas selesai mendengar hujahan lisan daripada pendakwaan dan pembelaan.
Dalam prosiding hari ini, pendakwaan dikendalikan Timbalan Pendakwa Raya, Datuk Wan Shaharuddin Wan Ladin dan Mohd ‘Afif Ali, manakala peguam, Gobind Singh Deo dan Haijan Omar mewakili Syed Saddiq.
Pada 27 September lalu, pendakwaan menutup kes perbicaraan selepas 30 saksi pendakwaan selesai memberi keterangan.
Dalam perbicaraan yang bermula pada 21 Jun lalu, antara saksi pendakwaan yang dipanggil memberi keterangan adalah ibu dan bapa Syed Saddiq, iaitu Shariffah Mahani Syed Abdul Aziz dan Syed Abdul Rahman Abdullah Asagoff selaku saksi kedua dan ketiga pendakwaan.
Selain itu turut menjadi saksi pendakwaan ialah bekas Penolong Bendahari ARMADA BERSATU, Rafiq Hakim Razali.

Pendakwaan juga menawarkan 13 saksi kepada pembelaan termasuk dua pegawai forensik SPRM, Moses anak Lawrence dan Wan Zulkifli Wan Jusoh serta rakan Syed Saddiq; Mohamed Amshar Aziz, Nurali Nadzwan dan Muhammad Suhaimi Yahya.
Mengikut pertuduhan Syed Saddiq, 29, didakwa bersubahat dengan Rafiq Hakim yang diamanahkan dana berjumlah RM1 juta, untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020.
Bagi pertuduhan kedua, Syed Saddiq didakwa menyalah guna RM120,000 daripada akaun Maybank Islamic Berhad milik Armada Bumi Bersatu Enterprise untuk diri sendiri dengan menyebabkan Rafiq Hakim melupuskan wang itu di Malayan Banking Berhad, Jalan Pandan 3/6A, Taman Pandan Jaya di sini antara 8 dan 21 April 2018.
Syed Saddiq juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang dipercayai merupakan hasil aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018. – KOSMO! ONLINE


Panglima Angkatan Tentera memasuki Istana Negara
Oleh HARRITH HISHAM

6 Oktober 2022, 3:44 pm
KUALA LUMPUR – Panglima Angkatan Tentera (PAT), Jeneral Tan Sri Affendi Buang tiba di Istana Negara, di sini hari ini.
Kenderaan yang membawa Affendi Buang itu dilihat memasuki pintu utama Istana Negara sekitar pukul 2.05 petang tadi.
Sementara itu, tinjauan Kosmo! di sini mendapati, hampir 50 pengamal media sudah ‘berkampung’ di pekarangan Istana Negara.
Ia susulan Perdana Menteri, Datuk Seri Ismail Sabri Yaakob dipercayai akan menghadap Yang di-Pertuan Agong pukul 4 petang ini.
Difahamkan, pertemuan petang ini adalah bagi menyembah maklum berkenaan mesyuarat Pra-Kabinet serta mengemukakan cadangan tarikh pembubaran Parlimen. – KOSMO! ONLINE


PRU-15: P. Pinang kekal ikut keputusan PH Pusat
Oleh SAFINA RAMLI

6 Oktober 2022, 4:21 pm
GEORGE TOWN – Kerajaan negeri kekal dengan pendirian untuk mengikut keputusan pimpinan Pakatan Harapan (PH) Pusat berhubung pembubaran Dewan Undangan Negeri (DUN) Pulau Pinang.
Ketua Menteri, Chow Kon Yeow berkata, sebarang keputusan terkini mengenai pembubaran DUN Pulau Pinang akan kekal selari dengan keputusan PH Pusat.
”Seperti Menteri Besar Selangor dan Negeri Sembilan, saya telah sampaikan pandangan kepada pucuk pimpinan PH, sama seperti yang diumumkan.
”Oleh itu, kita akan mengikut keputusan terkini seperti yang diumumkan PH,” katanya dalam sidang akhbar di sini hari ini.
Dalam pada itu, ketika ditanya sama ada negeri pimpinan PH takut untuk membubarkan DUN kerana rekod kekalahan sebelum ini dalam Pilihan Raya Negeri (PRN) seperti di Melaka dan Johor, Kon Yeow berkata, keputusan berkaitan perkara itu hanya akan diketahui jika PRU-15 diadakan.. -KOSMO! ONLINE


PAC bimbang hutang negara RM979 bilion
Oleh ZULKIFLI MANZOR

6 Oktober 2022, 4:06 pm
KUALA LUMPUR – Hutang negara kini mencecah RM979.814 bilion atau 63.4 peratus daripada jumlah Keluaran Dalam Negara Kasar (KDNK).
Pengerusi Jawatankuasa Kira-kira Wang Negara (PAC), Wong Kah Woh berkata, ia merupakan peningkatan RM100 bilion berbanding tahun sebelumnya.
Menurut beliau, jumlah hutang itu bermakna setiap 16 sen daripada RM1 hasil kerajaan terpaksa digunakan hanya untuk membayar faedah hutang.
“PAC bimbang dengan trend peningkatan hutang Kerajaan Persekutuan yang terus meningkat. Hutang kerajaan pada 2021 berjumlah RM979.814 bilion iaitu 63.4 peratus dari KDNK meningkat RM100 bilion berbanding 2020.
“Peningkatan ini juga menyebabkan liabiliti keseluruhan Kerajaan Persekutuan pada 2021 berjumlah RM1.298 trillion atau 84 peratus dari KDNK,” katanya pada sidang media di Bangunan Parlimen hari ini.
Kah Woh berkata, kadar itu merupakan yang terkini berdasarkan Laporan Ketua Audit Negara (LKAN) Penyata Kewangan Kerajaan Persekutuan 2021. – KOSMO! ONLINE


DUN Terengganu tidak akan dibubar pada masa terdekat
Oleh MOHD AZLI ADLAN

6 Oktober 2022, 2:58 pm
KUALA NERUS – Terengganu yang ditadbir Pas akan mengikut jejak tiga negeri dikuasai Pakatan Harapan (PH) untuk tidak membubarkan Dewan Undangan Negeri (DUN) sekiranya Parlimen dibubarkan pada masa terdekat.
Menteri Besar Terengganu, Datuk Seri Ahmad Samsuri Mokhtar berkata, ia selaras dengan keputusan Pas Pusat sebelum ini.
Naib Presiden Pas itu berkata, ketetapan tersebut turut diguna pakai bagi dua lagi kerajaan negeri yang dikuasai Pas iaitu Kelantan dan Kedah.
“Kenapa kita hendak bubar (DUN Terengganu), tidak ada sebab nyata kenapa kita hendak bubar.
“Kita masih konsisten dengan keputusan Pas Pusat bahawa tiada keperluan untuk membubarkan DUN walaupun Parlimen dibubarkan juga pada tahun ini,” katanya di sini hari ini.
Sebelum ini, Majlis Presiden PH kelmarin memutuskan tiga negeri dibawah pemerintahannya iaitu Pulau Pinang, Selangor dan Negeri Sembilan tidak akan dibubarkan jika PRU15 diadakan dalam masa terdekat.

Begitu pun, Ahmad Samsuri berkata, Pas Terengganu akan akur untuk membubarkan DUN jika mesyuarat Pas Pusat esok memilih untuk mengubah ketetapan terbabit. – KOSMO! ONLINE


Artis lain seksi, tayang lurah okey je – Baby Shima
Oleh SAIRUL ZAMRI MISRANI

6 Oktober 2022, 2:39 pm
PETALING JAYA – Penyanyi dangdut kontroversi Baby Shima sekeras-kerasnya menafikan sengaja merancang segala perkongsian yang boleh menimbulkan perhatian atau kecaman netizen dalam media sosial.
Tegas Shima, dia tidak pernah merancang untuk membuat perkongsian dalam media sosial hanya kerana ingin menarik perhatian atau kecaman daripada netizen untuk bercakap buruk mengenainya.
“Bagi Saya, laman sosial saya ini adalah platform untuk buat apa saja yang disukai.
“Macam saya suka menari, jadi saya akan menari saja. Saya menari macam biasa saja, tapi orang lain tetap nak kecam.
“Jadi bila muncul banyak kecaman itu, orang lain pun turut serta kecam. Daripada situ saya tak pernah nak create (cipta) apa-apa hanya untuk mengundang kecaman. Sebab saya memang suka dengan apa yang saya buat,” katanya.
Tambah Shima atau nama sebenarnya Nur Ashima Ramli, 30, dia tidak boleh menutup mulut netizen untuk berkata apa sahaja gera geri yang dilakukannya.

Pada masa sama, pelantun lagu Lalai itu ketika diaju mengenai imej seksinya yang tiada berkesudahan, Shima menyifatkan ramai lagi selebriti yang berpakaian lebih menonjol berbanding dirinya, namun masih menerima pujian.
“Saya ada perasan juga beberapa orang artis yang pakai lebih seksi daripada saya, tayang dada, punggung, lurah dan tayang sampai nampak seluar dalam, tapi segelintir netizen biarkan saja dan dapat pujian lagi.
“Saya yang tak pernah tayang lurah dada, punggung tapi kena maki hamun dengan perkataan kesat. Tapi tak apa, saya okey dan masih boleh bersabar,” katanya usai tayangan perdana filem terbaharu lakonannya berjudul Biko di sini semalam.
Selain Shima, filem arahan Teng Bee yang akan ditayangkan di seluruh negara bermula 13 Oktober itu turut dibarisi Azrel Ismail, Sara Ali dan Syed Irfan.
Terdahulu, episod demi episod kecaman diterima Shima turut menuai teguran daripada beberapa pendakwah terkenal yang menyifatkan tindakan penyanyi kelahiran Permas Jaya, Johor Bahru itu sebagai keterlaluan serta tidak pernah serik mengejar kontroversi dalam media sosial. – KOSMO! ONLINE


Pengarah direman kes tuntutan palsu RM2.4 juta projek kabel dasar laut
Oleh SITI A'ISYAH SUKAIMI

6 Oktober 2022, 2:48 pm
KUALA LUMPUR – Suruhanjaya Pencegahan Rasuah Malaysia (SPRM) Negeri Kedah menahan seorang pengarah projek syarikat kerana disyaki terlibat membuat tuntutan palsu berjumlah kira-kira RM2.4 juta berhubung pembayaran projek kabel dasar laut di utara tanah air.
Lelaki berusia 46 tahun itu ditahan kira-kira pukul 4 petang semalam ketika hadir memberi keterangan di Pejabat SPRM Kuala Lumpur di sini.
Berikutan itu, suspek direman lima hari hingga 11 Oktober selepas perintah tahanan reman dikeluarkan Majistret Noorlynna Hanim Abd. Halim yang meluluskan permohonan dibuat SPRM di Mahkamah Majistret 4, Kompleks Mahkamah Kuala Lumpur hari ini.
Dalam pada itu, sumber memaklumkan, syarikat yang mengendalikan projek tersebut telah membuat lebihan bayaran kira-kira RM2.4 juta kepada syarikat kontraktor apabila pihak kontraktor mengemukakan invois tuntutan berdasarkan dokumen yang mengandungi butiran palsu.
Sementara itu, Pengarah SPRM Negeri Kedah, Datuk Shaharom Nizam Abd. Manaf ketika dihubungi mengesahkan tangkapan terbabit dan siasatan lanjut sedang dilakukan pihaknya.
“Kes disiasat di bawah Seksyen 18 Akta SPRM 2009,” katanya. – KOSMO! ONLINE


Radzi antara menteri utus surat kepada Agong tangguh PRU-15
Oleh MOHD. HUSNI MOHD. NOOR

6 Oktober 2022, 2:31 pm
PUTRAJAYA – Menteri Kanan Pendidikan, Datuk Dr. Radzi Jidin mengesahkan beliau merupakan antara 12 menteri Perikatan Nasional (PN) yang mengutus surat kepada Yang di-Pertuan Agong bagi menyatakan pendirian supaya Pilihan Raya Umum Ke-15 (PRU-15) tidak diadakan pada tahun ini.
Radzi yang juga Naib Presiden Parti Pribumi Bersatu Malaysia (Bersatu) berkata, surat berkenaan diutuskan semalam yang antara lain menyatakan persetujuan supaya pilihan raya umum tidak diadakan dalam masa terdekat.
“Saya boleh sahkan memang kami menteri daripada PN termasuk dalam kalangan Bersatu dan Pas mengutus warkah kepada Yang di-Pertuan Agong.
“Apa yang paling penting adalah kita dalam PN ingin menumpukan kepada perkara-perkara berkaitan kebajikan rakyat terlebih dahulu.
“Kalau UMNO ada pendirian untuk melaksanakan pilihan raya secepat mungkin maka, pendirian kita jelas bahawa rakyat perlu diberi keutamaan,” katanya pada sidang akhbar selepas Majlis Sambutan Dekad Bahasa Kebangsaan Sektor Pendidikan 2022, di sini, hari ini.
Katanya, ketika ini rakyat berada dalam tempoh sukar dan beliau sendiri dalam Kementerian Pendidikan (KPM) juga masih banyak yang perlu diadakan.- KOSMO! ONLINE


Bincang bubar Parlimen jika berkesempatan – PM
Oleh EDDY AQMAL MOHAMED HAMIDI

6 Oktober 2022, 3:31 pm
PUTRAJAYA – Perbincangan mengenai pembubaran Parlimen berkemungkinan akan dibincangkan oleh Perdana Menteri Datuk Seri Ismail Sabri Yaakob dalam sesi menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah petang ini.
Perdana Menteri berkata, perkara itu boleh dibincangkan sekiranya perbincangan berkaitan Kabinet dapat diselesaikan lebih awal.
“Tidak pasti lagi nak bawa atau tidak (agenda pembubaran), jika bincang hal Kabinet panjang sangat, maka bincang pasal Kabinet sahaja lah,” katanya kepada pemberita ketika ditemui selepas membuat tinjauan perkembangan persiapan Bajet 2023 di Kementerian Kewangan di sini hari ini.
Menurut Ismail Sabri, sesi menghadap Yang Dipertuan Agong petang ini merupakan kunjungan mingguan bagi perbincangan pra-Kabinet dan menyampaikan taklimat tentang apa yang hendak dibincangkan di Kabinet.
“Memang saya akan menghadap Yang Dipertuan Agong setiap minggu untuk pra-Kabinet di mana baginda akan beri pesanan kepada Kabinet dan saya memang akan hadir menghadap baginda satu hari sebelum mesyuarat Kabinet berlangsung.
“Perbincangan dalam sesi menghadap itu lebih kepada mesyuarat Kabinet, kertas Kabinet dan sebagainya, saya beri taklimat secara ringkas dan Yang di-Pertuan Agong akan tanya jika ada perkara yang perlukan penjelasan,” katanya.

Mengulas mengenai tindakan 12 menteri Perikatan Nasional (PN) yang mengutus surat kepada Yang di-Pertuan Agong bagi menyatakan pendirian supaya Pilihan Raya Umum Ke-15 (PRU-15) tidak diadakan pada tahun ini, Ismail Sabri berkata, perkara tersebut terserah pada budi bicara baginda.
“Terserah kepada yang Yang di-Pertuan Agong, kerana pembubaran Parlimen merupakan kuasa baginda dan tidak boleh dicabar malah baginda mempunyai kuasa budi bicara sepenuhnya berdasarkan perkara 40 (2)(b) dalam Perlembagaan Persekutuan.
“Jadi siapa sahaja berhak beri pandangan termasuk Perdana Menteri berhak beri pandangan namun kuasa pemutus adalah Agong. Kalau mereka nak tulis surat ke, nak buat kenyataan akhbar ke, boleh. Itu bebas tapi akhirnya keputusan oleh Yang di-Pertuan Agong,” tegas beliau.- KOSMO! ONLINE


PM bakal menghadap Agong petang ini
Oleh KOSMO!

6 Oktober 2022, 3:13 pm
PETALING JAYA – Perdana Menteri, Datuk Seri Ismail Sabri Yaakob dijangka menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah kira-kira pukul 4 petang ini.
Tinjauan Kosmo! di pekarangan Istana Negara mendapati, pengamal media mula ‘berkampung’ di kawasan tersebut seawal pukul 9 pagi tadi lagi bagi mendapatkan perkembangan terkini.
Dalam tentatif rasmi, Ismail Sabri dijadualkan menghadap Yang di-Pertuan Agong petang ini untuk mempersembah Bajet 2023, namun timbul desas-desus mengatakan beliau juga akan memohon perkenan pembubaran Dewan Rakyat.
Terdahulu, Majlis Kerja Tertinggi (MKT) UMNO memutuskan PRU-15 akan diadakan pada tahun ini juga. – KOSMO! ONLINE


Wanita hilang selepas keluar rumah sejak Mac lalu
Oleh MUHAMMAD SHAHIZAM TAZALI

6 Oktober 2022, 2:42 pm
MELAKA – Polis negeri memohon bantuan orang ramai untuk mengesan seorang wanita berbangsa Cina berusia 55 tahun yang dilaporkan hilang sejak Mac lalu.
Ketua Polis Daerah Melaka Tengah, Asisten Komisioner Christopher Patit berkata, mangsa, Koh Keng Jee yang beralamat di Taman Cheng Perdana di sini dikatakan telah keluar rumah tanpa pengetahuan suaminya kira-kira pukul 8 pagi pada 16 Mac lalu.
Menurutnya, wanita yang berketinggian 160 sentimeter, berambut hitam paras bahu dan berkulit cerah itu kali terakhir dilihat memakai baju-T serta berseluar panjang.
“Berdasarkan keterangan suaminya, Keng Jee dikatakan suka berjudi dan berhutang, namun dia tidak menerima sebarang panggilan telefon atau apa-apa maklumat berkaitan kehilangan isterinya.
“Ahli perniagaan berumur 60 tahun itu turut menghubungi keluarga isteri dan rakan-rakannya, tetapi mereka tidak mengetahui di mana isterinya berada sehingga sekarang. Isterinya juga tidak dapat dihubungi,” katanya dalam satu kenyataan akhbar di sini, hari ini.
Tambahnya, hebahan orang hilang telah dilakukan Ibu Pejabat Polis Daerah (IPD) Melaka Tengah bagi mengesan wanita itu.

“Orang ramai yang mengenali atau mempunyai maklumat boleh menghubungi Sarjan Ahmad Harun di talian 013-4025710. Maklumat juga boleh disalurkan dengan menghubungi Balai Polis Tanjung Minyak di talian 06-3353222,” ujarnya.-KOSMO! ONLINE


Gajah naik bukit mungkin petanda bencana alam
Oleh AIMUNI TUAN LAH

6 Oktober 2022, 3:04 pm
GUA MUSANG – Masyarakat Orang Asli di sini mempercayai kejadian gajah mendaki bukit di kawasan Simpang Kuala Betis-Lojing di sini beberapa hari lalu memberi petanda awal bencana alam akan berlaku.
Seorang penduduk Orang Asli, Pelinejon Assut, 38, mengikut kepercayaan masyarakat Orang Asli zaman dahulu, mereka menjadikan haiwan sebagai rujukan dalam menjalani kehidupan seharian.
“Selain habitat diganggu atau keluar mencari makanan, kami tidak menolak kemungkinan kumpulan gajah itu seolah-olah mahu memberi petunjuk bahawa akan berlaku musibah atau bencana alam selepas ini.
“Oleh itu, masyarakat Orang Asli menjadikan kejadian itu sebagai petanda untuk kami membuat persiapan untuk berdepan musim tengkujuh tidak lama lagi, ” katanya.
Terdahulu, tular rakaman video berdurasi 18 saat yang memaparkan sekumpulan gajah yang mendaki dan berada di atas bukit di Simpang Kuala Betis ke Lojing, Gua Musang.
Kebanyakan pengguna jalan raya yang melalui kawasan itu berhenti dan merakamkan video apabila melihat gajah-gajah tersebut berada jelas di hadapan mata mereka di kawasan bukit itu. – KOSMO! ONLINE


Pelakon Roslan Saleh terlantar, hilang penglihatan
Oleh DIYANATUL ATIQAH ZAKARYA

6 Oktober 2022, 3:19 pm
ALOR GAJAH – Keadaan kesihatan pelakon veteran, Roslan Saleh semakin merosot selepas hilang penglihatan dan tidak lagi boleh berjalan akibat penyakit kencing manis kronik yang dihidapi.
Menurut isterinya, Zainun Majid, 53, Roslan yang mesra dengan panggilan Pak Lan mula kehilangan daya penglihatannya kedua-dua belah matanya sejak Mei lalu disebabkan masalah glaukoma.
Katanya, tahap kesihatan pelakon veteran itu bagaimanapun merosot secara mendadak sehingga tidak lagi dapat berjalan selepas insiden kaki kirinya melecur gara-gara membuat rawatan alternatif.
“Pak Lan ni makin teruk masa Hari Raya Aidilfitri hari tu apabila kaki kiri dia melecur selepas buat rawatan alternatif sampai doktor terpaksa mengambil kulit di pahanya untuk tampal di tempat cedera.
“Selepas itu terus Pak Lan susah nak berjalan, nak pergi ke tandas kena berpimpin tapi doktor tak kasi sangat Pak Lan bergerak jadi kena pakai lampin,” katanya ketika ditemui pemberita di kediaman mereka di Jalan Rantau Panjang, di sini, hari ini.
Sementara itu, Roslan ketika ditemui sempat meluahkan rasa rindunya dalam dunia lakonan yang menjadi kerjayanya lebih 30 tahun lalu.

“Kerjaya kita kan, berlakon ni dah berpuluh-puluh tahun, memang lah kita rindu tapi dah macam ni (keadaan kesihatan) nak buat macam mana.
“Kawan-kawan (pelakon) kita dah anggap macam keluarga. Alhamdulillah, ramai kawan-kawan yang datang, yang tanya khabar. Insya-Allah,” katanya.
ROSLAN atau Pak Lan kini tidak mampu berjalan sendiri dan perlu dipapah untuk bangun.
Ujarnya, meskipun tahap kesihatannya tidak begitu memberangsangkan, namun masih ada rakan-rakan yang sudi menawarkan watak kepadanya termasuk daripada KRU Studio, tetapi terpaksa ditolak.
Roslan merupakan merupakan pelakon veteran dan membintangi banyak drama dan filem popular antaranya Sembilu 2, Gerak Khas The Movie 2, Munafik 2, Anak Perjanjian Syaitan dan Ratu Kala Jengking : Puteri Keranda.
Dia bagaimanapun tidak lagi aktif dalam dunia lakonan selepas mengalami masalah kencing manis, tekanan darah rendah sejak enam tahun lalu.
Roslan kemudian meneruskan perniagaan keluarganya iaitu Daging Dendeng Pak Lan yang dijual secara kecil-kecilan di sekitar Alor Gajah. – KOSMO! ONLINE


Jalan Tun Sambanthan, Brickfields ditutup Sabtu ini
Oleh SITI A'ISYAH SUKAIMI

6 Oktober 2022, 3:25 pm
KUALA LUMPUR – Jalan Tun Sambanthan serta lorong-lorong masuk ke laluan tersebut akan ditutup sempena Hari Sukan Negara Peringkat Polis Kontinjen Kuala Lumpur yang berlangsung di Pekan Little India, Jalan Tun Sambanthan, Brickfields pada Sabtu ini.
Ketua Polis Daerah Brickfields, Asisten Komisioner Amihizam Abdul Shukor berkata, penutupan tersebut bermula pukul 6.45 pagi hingga 10 pagi pada hari penganjuran sambutan itu.
Jalan yang ditutup sempena Hari Sukan Negara Peringkat Polis Kontinjen Kuala Lumpur pada Sabtu ini.
“Sehubungan itu, diminta kepada semua pengguna jalan raya khususnya di sekitar Pekan Little India untuk merancang semula perjalanan anda bagi mengelakkan sebarang kesulitan atau tersangkut dalam kesesakan berikutan penutupan jalan sepanjang program berlangsung.
“Pengguna juga diminta mematuhi segala arahan daripada pihak polis bagi mengelakkan sebarang insiden tidak diingini berlaku,” katanya dalam kenyataan hari ini.
Ujarnya lagi, penutupan jalan itu juga bagi melancarkan program sambutan tersebut yang akan bermula pukul 7.30 pagi. – KOSMO! ONLINE


Taman MRANTI sasar nilai pembangunan kasar RM20 bilion
Oleh ALWANI ZAFIRAH

6 Oktober 2022, 1:50 pm
KUALA LUMPUR – Malaysian Research Accelerator for Technology and Innovation (MRANTI) melalui sebuah taman teknologi dan hab inovasi terunggul, Taman MRANTI bakal mencergaskan semula ekosistem teknologi Malaysia.
Perdana Menteri, Datuk Seri Ismail Sabri Yaakob berkata, Pelan Induk Taman MRANTI yang akan memberi tumpuan kepada tiga teras pembangunan iaitu inovasi, kemampanan alam sekitar dan budaya urban atau setempat.
Melalui pelan induk ini, anggaran nilai pembangunan kasar (GDV) adalah sebanyak RM20 bilion dengan nilai pulangan pajakan tanah RM2.8 bilion oleh MRANTI kepada para pelabur.
“Dengan pelan induk baharu di Taman MRANTI ini, MRANTI akan memupuk keupayaan Malaysia dalam 4IR (teknologi dron, pertanian, kesihatan, biosains dan pemboleh) dan teknologi yang sedang berkembang pesat daripada sistem IoT, perkhidmatan IP hujung ke hujung dan makmal kepada kemudahan pembuatan kontrak dengan teknologi canggih,” kata ketika berucap di Majlis Pelancaran Pelan Induk Taman MRANTI dan Penjenamaan Baharu MIMOS Berhad di sini hari ini.
Menurut beliau, Taman MRANTI bakal direka untuk menarik golongan profesional muda, serta mewujudkan ‘funnel’ yang stabil bagi bakat berkemahiran tinggi.
“Ia turut dilengkapi dengan infrastruktur moden, termasuk jalur lebar berkelajuan tinggi dan teknologi 5G; universiti atau institusi intensif penyelidikan; serta insentif dan peluang pembiayaan,” jelasnya.

Dalam pada itu, Ismail Sabri menganggarkan Taman MRANTI bakal menyediakan lebih 8,000 peluang pekerjaan baharu buat Keluarga Malaysia.
Sementara itu, Menteri Sains, Teknologi dan Inovasi, Datuk Seri Dr. Adham Baba berkata, Pelan Induk MRANTI memberikan tumpuan untuk menyusun semula sumber-sumber yang terletak dalam MRANTI dan memastikan langkah-langkah pembangunannya akan turut memenuhi keperluan dan disokong oleh pihak berkaitan.
Pada masa sama, katanya, sejajar dengan pembaharuan yang bakal dibawa ke MRANTI, MIMOS juga akan diperkukuh dengan merancakkan lagi aktiviti penyelidikan dan pembangunan (R&D) dalam bidang pengkhususan semikonduktor, mikroelektronik dan teknologi komunikasi maklumat (ICT). – KOSMO! ONLINE


Tiga lagi ditahan, kes melarikan ahli perniagaan
Oleh SITI A'ISYAH SUKAIMI

6 Oktober 2022, 2:07 pm
AMPANG JAYA – Tiga lagi suspek ditahan semalam berhubung kes melarikan seorang ahli perniagaan menaiki kenderaan pelbagai guna (MPV) Toyota Vellfire dalam kejadian berdekatan sebuah restoran pada Khamis lalu.
Ketua Polis Daerah Ampang Jaya, Asisten Komisioner Mohamad Farouk Eshak berkata, ketiga-tiga suspek yang tidak bekerja ditahan kira-kira pukul 3 petang di pekarangan Ibu Pejabat Polis (IPD) Ampang Jaya.
“Tangkapan berusia 55 tahun mempunyai 14 rekod lampau dalam kesalahan dadah dan jenayah, manakala seorang lagi berusia 26 tahun mempunyai satu rekod lampau kesalahan jenayah.
“Bagi tangkapan berusia 53 tahun pula, tiada kesalahan rekod lampau. Ujian air kencing ke atas kesemua mereka didapati negatif sebarang dadah,” katanya dalam kenyataan hari ini.
Dalam pada itu, beliau berkata, polis turut merampas beberapa pakaian, telefon bimbit kesemua suspek dan sebuah kenderaan Toyota Camry yang digunakan semasa kejadian.
“Mereka ditahan reman selama tiga hari sehingga Sabtu ini,” ujarnya.

Sebelum ini, Kosmo! melaporkan, pekerja kilang dan penjual sayur ditahan kerana disyaki terlibat dalam kes melarikan seorang ahli perniagaan menggunakan MPV Toyota Vellfire di Jalan Pandan Indah di sini, Khamis lalu.
Mangsa yang berusia 38 tahun hadir ke IPD Ampang Jaya sekitar jam 10.45 malam, selepas dilepaskan oleh suspek di Klang.
Susulan itu, tiga lelaki lelaki telah didakwa di Mahkamah Majistret Ampang hari ini atas pertuduhan menculik seorang lelaki berdekatan sebuah restoran di Jalan Pandan Indah, dalam kejadian pada Khamis lalu. – KOSMO! ONLINE


MOSAR bawa turun pendaki Gunung Kinabalu
Oleh IVAN AMIRUL

6 Oktober 2022, 1:34 pm
RANAU – Pasukan Mencari dan Menyelamat Gunung Kinabalu (MOSAR) menyelamatkan seorang pendaki Gunung Kinabalu ekoran mengalami ‘Acute Mountain Sickness’ (AMS) ketika berehat di asrama Laban Rata semalam.
Dalam kejadian kira-kira pukul 5 petang itu, pendaki wanita terbabit dilaporkan sukar bernafas dan perlu dibawa turun segera untuk mendapatkan rawatan.
Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pada pukul 5.15 petang sebelum sepasukan 11 anggota dan pegawai dikerah ke lokasi kejadian.
“Sebaik tiba di lokasi mangsa, MOSAR terus memberikan rawatan awal dengan cara pemanasan menggunakan ‘heater’, bagi memastikan mangsa dalam keadaan stabil dan selamat.
“Mangsa kemudiannya dibawa turun ke ‘Timpohon Gate’ menggunakan teknik usungan (Neil Robertson Strecher),” katanya dalam kenyataan media hari ini.
Menurutnya, mangsa kemudiannya dihantar ke Hospital Ranau untuk mendapatkan rawatan lanjut dan operasi ditamatkan pada pukul 12.06 tengah malam.-KOSMO! ONLINE


349 mesin bitcoin bernilai lebih RM2 juta dirampas
Oleh KAMARIAH KHALIDI

6 Oktober 2022, 2:25 pm
PUTRAJAYA – Lima buah premis tidak berpenghuni yang dijadikan lubuk melombong bitcoin menggunakan sambungan bekalan elektrik secara haram diserbu menerusi Op Renjat di sekitar Kajang, kelmarin.
Operasi yang dijalankan secara bersepadu itu diketuai Suruhanjaya Tenaga (ST) dan turut disertai Pusat Pencegahan Jenayah Kewangan Nasional, Polis Diraja Malaysia, Tenaga Nasional Berhad (TNB) serta Jabatan Bomba dan Penyelamat Malaysia.
Ketua Pegawai Eksekutif ST, Ir. Ts. Abdul Razib Dawood berkata, sebanyak 349 unit mesin bitcoin termasuk cakera keras, wayar dan kipas yang dianggarkan bernilai lebih RM2 juta berjaya dirampas menerusi operasi tersebut.
Ujar beliau, perlombongan bitcoin berkenaan turut mengakibatkan pihak utiliti mengalami kerugian melebihi RM1.3 juta berikutan sambungan pintasan haram secara terus tanpa melalui meter.
“Operasi ini dijalankan ekoran aduan diterima daripada pengguna yang kerap mengalami gangguan bekalan elektrik dan hasil intipan kira-kira sebulan yang dijalankan oleh ST bersama TNB di kawasan tersebut.
“Diingatkan bahawa kegiatan mencuri elektrik oleh pihak tidak bertanggungjawab ini boleh menyebabkan masalah gangguan bekalan dan juga memberi ancaman keselamatan kepada orang ramai,” katanya pada sidang akhbar di sini hari ini.

Jelasnya, ketika serbuan dijalankan tiada seorang pun individu di dalam kesemua premis berkenaan dan siasatan akan dijalankan berdasarkan penama pada bil elektrik iaitu melibatkan pemilik bangunan.- KOSMO! ONLINE